text:
Kwitotomba, gukeka buri muntu wese ukuzengurutse cyangwa uguhora hafi, kurakarira ibigo by’itumanaho ni bimwe mu byo usanga abantu bavuga ko telefone zabo zigendanwa zitabwa n’abandi bagakeka ko baba binjiriwe ibyo mu cyongereza bita (hacking).
Nyamara mugihe ba nyirazo bo baba bazifite, ndetse banazihamagaza bigakunda, rimwe na rimwe bikunze kugaragara ko iki kibazo nyiri telefone yacyicyemurira ubwe atagombye kwitabaza abatekinisiye mu gukora za telefone cyangwa bimwe mu bigo by’itumanaho bitewe n’icyo akoresha.
Nk’uko bigaragazwa n’imbuga z’itumanaho nka telephonesuk.co.uk n’urubuga rwa MTN-Rwanda ndetse n’itsinda Telecommunications Heritage Group (THG) ubu buryo bwo kuba telefone yawe ishobora kwitabwa n’undi muntu kandi utazi ngo si ikibazo, ahubwo ngo ni bumwe mu buryo buri wese ukoresha telefone nawe ashobora gukoresha mugihe ari ahantu atabasha gukoresha telefone cyangwa adashaka kuyitaba, ariko akaba yaha undi muntu yizeye ubwo burenganzira bwo kuyimwitabira binyuze ku yindi nomero ya telefone asanzwe akoresha ariko itandukanye n’iye, bakaba babwita Call divert cyangwa call forward mu rurimi rw’Icyongereza.
Uko call diverts ishyirwa muri telefone
Uku ni ko kohereza nimero yawe ku y’indi nimero bikorwa:
Ukanda **21* ugashyiraho nomero ushaka ko izajya ikwitabira, hanyuma ugakanda # nyuma ukemeza (Yes/OK) urugero **21*078……# (Yes/OK).
Ushobora kandi kwinjira muri telefoni yawe ukabikoreramo bitewe na telefoni ukoresha, nk’uko bigaragara kuri izi ngero:
i. Telefoni ya Sony Ericsson: Winjira ahanditse settings-call- divert calls – ukahasanga divert calls bitewe niyo ushaka ugahitamo.
ii. Nokia: setting-call setting –divert- ukemeza- ukabona Divert calls, bitewe niyo ushaka ugahitamo.
iii. iPhone: Setting-phone-call forwarding-open-ugahitamo nimero ushaka ko izajya ikwitabira.
Muri telefoni za simukadi 2 Cyangwa 3 (2 or 3 SIM card) zo winjirira muri phone- setting- call setting/calling account- ugahitamo SIM ya 1,2 cyanga 3 bitewe n’iyo ushaka ko baza kukwitabira – call divert- ugahitamo nimero ushaka ko izajya ikwitabira, bitewe niyo ushaka ugahitamo.
Kuri izi zose twavuze haruguru n’izindi iyo ugeze kuri call divert uba ushobora guhitamo igihe wifuza uwo wahaye uburenganzira ko yazajya akwitabira telefoni yawe, nk’igihe telefone yawe itariho, cyangwa se kuri telefone yose iguhamagaye ntubashe kuyitaba ako kanya.
Divert all voice call: igihe cyose telefone yawe iriho cyangwa itariho.
Divert if unreachable: igihe uhamagawe telefoni yawe ntiboneke cyangwa nticemo.
Divert if no answer: igihe uhamagawe ariko ntiwitabe ngo witabe uguhamagaye.
Divert if busy: mugihe baguhamagaye uhuze cyangwa urimo kuyivugiraho
Divert all data calls: buri wese uguhamagaye azitabwe n’uwo wahaye uburenganzira.
Iyo umaze guhitamo icyo wifuza ukanda kuri Activate – ukabona ahanditse to new number ukandikamo nomero y’uwo ushaka guha uburenganzira – ugakanda OK.
Iyo ubirangije guhera uwo mwanya wa muntu atangira kujya yitaba telefone yawe kugeza igihe uzabikuriramo.
Wabwirwa n’iki ko telefone yawe irimo Divert call? (ko abaguhamagaye boherezwa ku yindi nimero)
Birashoboka cyane ko abana bawe murugo bakinisha telefone yawe bagashyiramo call divert utabizi kandi nabo batabizi wenda nabo batabishaka, cyangwa se umuntu akabikora kuri telefoni yawe agirango ajye yumva amabanga yawe cyangwa se indi mpamvu.
Ikizakubwira ko telefone yawe irimo call divert ni uko uzabona akambi kigonze kareba hejuru kari muri telefone yawe, icyo gihe uzihutire guhita ugakuramo ukoresheje bumwe mu buryo twakubwiye haruguru.
Hari igihe kandi abantu bazakubwira ngo turaguhamagara tukitabwa n’undi, icyo gihe ntuzapfe guhakana ahubwo uzakoreshe zimwe muri za nzira twavuze haruguru zikuramo call divert bizakemuka.
Ubundi buryo bworoshye wakoresha mu kureba niba nta call divert ufite muri telefoni yawe ni ugukanda *#21# hanyuma ugakanda yes/ok.
Uko Divert call ikurwa muri telefoni
Mu gukuramo call divert hari inzira zitandukanye
Gukanda nanone #*21*nomero y’umuntu wahisemo ko azajya akwitabira # urugero #*21*078…..#
Gukanda ##002#
Ushobora nanone kwinjira muri za nzira twanyuzemo tuyishiramo wagera ahanditse call divert ugahitamo ahanditse cancel all divert. Gusa hano hari igihe telefone igusaba umubare w’ibanga (password) ugashyiramo amazeru ane (0000) ukemeza bihita birangira bikavamo.
Wamaze kandi guhitamo igihe utifuza ko wajya witabwa n’uwo utahaye uburenganzira ushobora guhitamo deactivate mu mwanya wa activate.
Iyi nkuru tuyikesha KIGALITODAY


c: text/html

text:
Abanyeshuri 213 bize ubuforomo mu ishuri ry’ubuzima rya Ruli bahawe impamyabumenyi z’icyiciro cya mbere cya Kaminuza (A1) ngo bajye ku isoko ry’umurimogufasha abasanzwe muri aka kazi..
Iryo shuri ry’ubuzima rya Ruli (Higher Institute of Health: Sainte Rose de Lima), riherereye mu Karere ka Gakenke ryatanze izo mpamyabumenyi ku itariki ya 06 Nyakanga 2017.
Mbere yo guhabwa izo mpamyabumenyi abo baforomo babanje kurahirira imbere y’Imana n’abantu ko bazuzuza uko bisabwa inshingano zabo zo kwita ku barwayi.
Abo baforomo bahawe impamyabumenyi bahamya ko bazishimiye ariko ngo byari kuba byiza iyo baba bahawe iz’icyiciro cya kabiri cya Kaminuza kuko arizo zari kuzabafasha guhangana n’abandi ku isoko ry’umurimo.
Barabivuga mu gihe bo bahawe impamyabumenyi z’icyiciro cya mbere cya Kaminuza (A1). Bifuza ko no kuri iryo shuri hashyirwa icyiciro cya kabiri cya kaminuza.
Niyigena Anselme, umwe muri abo baforomo avuga ko nyuma yo kurangiza ayo masomo agiye gushaka ahandi yiga icyiciro cya kabiri cya kaminuza.
Uwajeneza Pauline, umuyobozi w’ishuri ry’ubuzima rya Ruli yabwiye abo banyeshuri barangije ko kwiga bitarangiriye aho ahubwo ko bagomba gukomeza kwiyungura ubumenyikugirango bazarusheho kunoza akazi kabo.
Yanabibukije ko mu kazi kabo k’ubuforomo bagomba kwitanga bakajya bakira neza abarwayi babahumuriza aho kubahutaza.
Umuyobozi ushinzwe ireme ry’uburezi mu Nama Nkuru y’Uburezi (HEC), Dr Baguma Abdallah yavuze ko hari ibigomba kuzuzwa kugira ngo iryo shuri ryemererwe icyiciro cya kabiri cya kaminuza.
Akomeza avuga ko iryo shuri ry’ubuvuzi rya Ruli niryuzuza ibisabwa bijyanye n’imyigishirize n’ibikoresho bisabwa nta kabuza bazahabwa uburenganzira bwo kwigisha icyo cyiciro.
Iryo shuri ry’ubuzima rya Ruli riherereye ahantu h’icyaro. Imihanda ihagera ni ibitaka kandi idakoze neza. Abahiga bavuga ko kandi bakunze kubura amazi meza ndetse na rezo za telefone((Network) ni ikibazo.
Ibyo bibazo byose ariko umuyobozi w’Intara y’Amajyaruguru, Musabyimana Jean Claude yabijeje ko batangiye kubishakira ibisubizo birambye kuko ngo nk’imihanda yo yatangiye gukorwa.

robotstxt: allowed

filter: keep


text:
Muri ibi bihe,bisa n’aho ukwemera gushingiye ku Ijambo ry’Imana kwabaye intwaro y’abakene,abanyantege nke n’abarwayi,rimwe na rimwe ndetse igahekwa n’abatekamutwe n’ibyihebe.
Kubera izo mpamvu zose,bamwe ntibatinya no kukubaza ngo « Urumva ukwemera kwamarira iki? Kugira ngo umuntu abeho koko, akeneye Ijambo ry’Imana? »
Umwe mu bibazaga gutyo, nabonye nta kundi namugira(faute de le raisonner) musaba ko twasomera hamwe agace gatoya k’Ibyanditswe.Iryo Jambo ry’Imana ritamukuye ku izima,ni isomo rya kabiri ryo kuri iki cyumweru(2Tim.3,14-4,2).Turyumve:
« Wowe,gumya kwibanda ku byo wigishijwe kandi wakiriye udashidikanya.Uzi neza uwo ubikomoraho;kandi kuva mu buto bwawe wamenye Ibyanditswe Bitagatifu;ni byo bishobora kukubera isoko y’ubuhanga bukuganisha ku mukiro ubikesheje kwemera Kristu Yezu.
Icyitwa Igitabo gitagatifu cyose cyahumekewemo n’Imana kandi gifite akamaro mu byerekeye kwigisha,no kuvuguruza ubuyobe,gukosora no gutoza umuntu iby’ubutungane;bityo umuntu w’Imana wese akabasha kuba igihame kandi akabona intwaro zimufasha gukora icyiza. »
Uwo iri Jambo ritabuza kuba muzima,mwifurije kurigira intwaro ye muri iki cyumweru.
By P.B


text:
Irushanwa ryo kubyina rirakomeje
Yanditswe na NDAMYIROKOYE FRANÇOIS
Mu rwego rwo kugarura umuco wo kubyina imbyino zinyuranye nka kimwe mu bigize imyidagaduro, kuva ku ya 13 Mutarama 2018 mu bice binyuranye by’u Rwanda harimo kubera amarushanwa ajyanye no kubyina imbyino zo muri Afurika no hanze yayo.
Niyomwugeri Aaron utegura iri rushanwa yatangarije Imvaho Nshya ko iri rushanwa rimaze kubera mu ntara eshatu, Iburengerazuba, Amajyaruguru ndetse n’Uburasirazuba ngo ariko n’ahandi rigomba kuhagera.
Mu Ntara y’Uburasirazuba yavuze ko ryabaye ku ya 13 Mutarama 2018, ku ya 20 Mutarama 2018 ribera mu Ntara y’Uburengerazuba mu Karere ka Rubavu naho ku ya 21 Mutarama 2018 ribera mu Ntara y’Amajyaruguru mu Karere ka Musanze.
Intara y’Amajyepfo avuga ko iri rushanwa rizaberayo ku ya 28 Mutarama 2018 rikazabera mu karere ka Huye.
Ahantu irushanwa ryagiye ribera, Niyomwungeri avuga ko abantu baryishimiye ngo kandi n’abahatana baryitabira ku bwinshi.
Yagize ati “Aho irushanwa ribera abantu babyakira neza barabyishimira ubona ko kubyina byagarutse babikeneye”.
I Kayonza yavuze ko hitabiriye amatsinda 4 hatsinda iryitwa YCG, Rubavu hitabira amatsinda 9 hatsinda iryitwa “ Hope Dance crew”, Musanze hitabira amatsinda 8 hatsinda iryitwa “ The Matters”.
Mu Ntara y’Amajyepfo yavuze ko hiyandikishije amatsinda 16 ngo naho mu mujyi wa Kigali hiyandikishije amatsinda 38 irushanwa rikaba rizaba ku ya 3 no ku ya 4 Gashyantare2018.
I Kigali yavuze ko impamvu irushanwa rizaba iminsi ibiri ari uko hari amatsinda menshi ngo kandi hazatoranywa amatsinda 2 azaba yahize andi.
Amatsinda 6 arimo azava mu Ntara no mu Mujyi wa Kigali azahurira mu irushanwa rya nyuma, Niyomwungeri yavuze ko itsinda rizaba irya mbere rizahembwa miliyoni 1. Irushanwa rya nyuma rizaba ku ya 17 Gashyantare 2018 i Rubavu.
Itsinda rizaba irya kabiri yavuze ko rizahabwa ibihumbi 300 naho irya gatatu rikazahabwa 200 ayandi 3 akazagenerwa agashimwe.
Mu bice binyuranye by’igihugu uko imyaka izajya ishira ngo hazajya habera irushanwa rya nyuma rijyanye n’aya marushanwa.
Umuhanzikazi Mbabazi Phionah ni umwe mu bagize akanama nkemurampaka muri iryo rushanwa.
AMA-G The Black ni we muhanzi utaramira abantu muri ayo marushanwa naho Queen Kalimpinya wabaye igisonga cya 3 cya Miss Rwanda 2017 ni we ushinzwe imenyekanishabikorwa muri iryo rushanwa.
Muri ayo marushanwa kandi hanatangirwamo ubutumwa bwo kwirinda SIDA.


text:
Kugira isereri ,ikizungera cyangwa muzunga ntibiterwa gusa n’ubushyuhe cyangwa umunaniro ahubwo bishobora kuba ikimenyetso cyubundi burwayi bukomeye ufite mu mubiri.Niwibonaho ikizungera kiza buri gihe ndetse utazi impamvu ,inama twakugira ni ukigana muganga akagufasha.
1.Indwara z’umutima
Indwara zitandukanye zibasira umutima; nko kudatera bisanzwe k’umutima cg gutera umutima uhagarara, bishobora gutera ikizungera. Impamvu ibitera ni uko ubwonko buba butabona amaraso ahagije.
2.Guhumeka insigane
Imwe mu mpamvu za mbere zitera ikizungera harimo guhumeka insigane. Guhumeka insigane no guhumeka cyane birenze ibisanzwe, bituma agace k’ubwonko gashinzwe kuringaniza umubiri no kukwereka ibyerekezo bitandukanye, katabasha gusobanukirwa uburyo uhagaze, ndetse ukaba wakumva ugiye kwikubita hasi. Abarwayi b’iyi ndwara yo guhumeka insigane, ikizungera gikunze kubabaho kenshi bitewe n’uko bameze; niba bicaye, baryamye cg se bahagaze.
3.Gutakaza amaraso cyane
Gutakaza cyane uturemangingo dutukura tw’amaraso cg hemoglobin bishobora kugutera kumva ibintu byose impande zawe bizunguruka. Niba ufite ikibazo cy’amaraso macye, ibi akenshi bikubaho nka nyuma yo gukora imyitozo ngorora mubiri cg undi murimo usaba imbaraga.
4.Indwara ya hypothyroidism
Iyi ndwara itera cyane ikizungera. Mu gihe uri kugenda ntumenye neza kugenzura intambwe zawe cg ukaba wakumva wenda kwikubita hasi.
5.Indwara z’ibisazi
Indwara zibasira ubwonko hafi ya zose zishobora gutera ikibazo cyo kuzungera. Impamvu ni uko ubwonko ari bwo bumenya niba ugenda neza, ukabasha no kumenya niba uhagaze, wicaye cg uri kugenda.
6.Imiti imwe n’imwe uri gufata
Imiti imwe n’imwe ishobora kugutera kuzungerwa mu gihe uri kuyifata cg se nyuma yo kuyifata. Mu gihe ugiya gufata umuti ni ngombwa kubaza farumasiye cg muganga wawe nib anta bibazo bikomeye uwo muti ushobora kugutera.
7.Umuvuduko muke w’amaraso
Abarwayi b’umuvuduko muke w’amaraso bakunze kuzungera, iyo umuvuduko w’amaraso utangiye kugenda gacye ugereranyije n’ibisanzwe. Ibi kandi bishobora kubaho mu gihe wari wicaye, ugahita uhaguruka gutyo, ushobora guhita wumva isereri. Ibi biterwa nuko umuvuduko w’amaraso uhita ugabanuka iyo umurwayi wa hypotension ahagurutse.


text:
Mu gihe Urukiko ruri hafi kurangiza imirimo yarwo, imanza rusigaranye ni izikiburanishwa n’Urugereko rwarwo rw’ubujurire. Imanza ziregwamo abantu batatu batarafatwa na TPIR zohererejwe Urwego rw’Inkiko Mpanabyaha Mpuzamahanga.
Abacamanza ba TPIR bafite inshingano zo kwemeza ko abantu baregwa kuba, mu mwaka wa 1994, barakoreye mu Rwanda icyaha cya jenoside, ibyaha by’intambara n’ibyaha byibasiye inyokomuntu bahamwa n’icyaha cyangwa ari abere. Bafite kandi inshingano zo kugenera abo rwahamije icyaha igihano cy’igifungo gifite uburemere bungana n’ibyaha bakoze. Igihano gisumba ibindi Ingereko zishobora kugenera uregwa ni igifungo cya burundu.
Mu iburanisha, abacamanza b’Urugereko batega amatwi ubuhamya bw’abantu batandukanye kandi bakanasuzuma inyandiko n’ibindi bimenyetso bitanzwe n’ababuranyi, ni ukuvuga Porokireri n’Ubwunganizi. Iyo bamaze gusuzuma ibimenyetso bikubiye muri dosiye, abacamanza baca urwo rubanza.
Abacamanza ba TPIR baturuka mu bihugu bikoresha imiryango-remezo y’amategeko [legal system] inyuranye. Ibi rero bikaba bituma Urukiko rwunguka ubumenyi n’ubuhanga bwinshi kandi bunyuranye mu by’amategeko no mu byerekeranye n’imyumvire mu mategeko. Nk’uko Sitati ya TPIR ibiteganya, abacamanza ni abantu b’indakemwa mu mico no mu myifatire, barangwa no kutabogama no kuba inyangamugayo kandi bujuje ibya ngombwa bituma mu bihugu byabo bahabwa imirimo y’ubucamanza yo mu rwego rwo hejuru.
TPIR yamaze igihe kinini ikoresha Ingereko za Mbere z’Iremezo eshatu n’Urugereko rw’Ubujurire rumwe, uru ikaba irusangiye n’Urukiko Mpanabyaha Mpuzamahanga Rwashyiriweho icyahoze cyitwa Yugosilaviya (TPIY). Muri iki gihe Urukiko rwenda kurangiza imirimo yarwo, imanza rusigaranye ni iziri mu Rugereko rw’Ubujurire. Imanza z’abantu batatu batarafatwa zimuriwe mu Rwego Mpuzamahanga rwashyiriweho kurangiza imirimo y’Inkiko Mpanabyaha Mpuzamahanga. Imanza ziri mu Rugereko rw’Ubujurire ziburanishwa n’inteko y’abacamanza batanu, mu gihe buri Rugereko rwa Mbere rw’Iremezo rwabaga rugizwe n’abacamanza batatu.
Ingereko za Mbere z’Iremezo zunganirwaga mu mirimo yazo n’Ishami rishinzwe kunganira Ingereko za Mbere z’Iremezo (CSS). Iri shami ryari rigizwe n’abakozi benshi bo mu Biro bya Gerefiye bashinzwe imirimo yerekeranye n’ubuyobozi n’abashinzwe imirimo yerekeranye n’amategeko bafashaga abacamanza gukora ubushakashatsi, gutegura no guhuza imirimo ijyanye n’imanza zitandukanye ndetse no gutegura inyandiko zo mu rwego rw’amategeko.
Abacamanza bose batorwaga n’Inteko Rusange y’Umuryango w’Abibumbye mu bakandida bari ku rutonde rwatanzwe n’Inama Ishinzwe Amahoro ku Isi. Abacamanza batorerwaga manda y’imyaka ine kandi bashobora kongera gutorwa. Mbere, Ingereko zari zigizwe n’Abacamanza 16 bose bakomoka mu bihugu bitandukanye ariko mu mwaka wa 2002, Inama Ishinzwe Amahoro ku Isi yashyizeho itsinda rigizwe n’abacamanza 18 badahoraho (ad litem) maze kuva ubwo, barushaho kwitabazwa mu kurangiza imanza zaburanishwaga no gutangiza izindi.


text:
UBUTUMWA NYIRUBUTUNGANE PAPA FRANSISKO YAGENEYE UMUNSI MPUZAMAHANGA W’ABAKENE – Ku nshuro ya kabiri –
Ku cyumweru cya 33 gisanzwe Ku wa 18 Ugushyingo 2018
Umunyabyago yaratabaje, Uhoraho aramwumva
1. « Umunyabyago yaratabaje, Uhoraho aramwumva » (Zab 34 [33], 7). Amagambo y’umuririmbyi wa Zaburi ahinduka ayacu igihe duhuye n’ibihe by’ububabare n’uguhezwa, benshi mu bavandimwe babamo, ari bo muri rusange dukunze kwita « abakene ». Umuntu wanditse aya magambo bigaragara ko na we yari muri ibyo bihe bibabaje. Mu by’ukuri yabaye mu bukene, ariko abuhinduramo indirimbo y’igisingizo no gushimira Uhoraho. Natwe rero muri iki gihe duhura n’ubukene bw’ingeri nyinshi, iyi Zaburi iraduha kumva abakene nyakuri abo ari bo, ari na bo tugomba kwitaho kugira ngo tubashe gutega amatwi ugutabaza kwabo no kumenya ibyo bakeneye.
Mbere na mbere twabwiwe ko Uhoraho yumva abanyabyago bamutabaza, kandi akaba umugiraneza w’abashakira ubuhungiro muri We, abafite umutima washenguwe n’agahinda, ubwigunge n’ihezwa. Uhoraho yumva abavukijwe agaciro kabo nyamara ntibabure imbaraga zo kurangamira ijuru kugira ngo bahabwe urumuri n’ubutwari. Uhoraho yumva abatotezwa bazira ubutungane, abatsikamirwa n’ubuyobozi budakwiye iryo zina kandi bahora mu bwoba baterwa n’urugomo bagirirwa, ari na ko barangamiye Imana yo Mukiza wabo. Akamaro k’iryo sengesho mbere na mbere ni icyifuzo cyo kwishyira mu maboko ya Data tumwizeye, We utwumva kandi akatwakira. Ni muri urwo rugero natwe dushobora kumva icyo Yezu yatangaje muri iyi ngingo ndangahirwe, agira ati « Hahirwa abakene ku mutima, kuko Ingoma y’ijuru ari iyabo » (Mt 5, 3).
Ku mpamvu y’ubwo buhamya bwihariye ndetse usesengura ku mpande nyinshi ugasanga ari impano umuntu atashobora kuvuga yose uko yakabaye, hazamuka mu muntu icyifuzo cyo gusangira ririya hirwe mbere na mbere n’abakene, abatereranywe n’abahejwe nk’uko umuririmbyi wa Zaburi abivuga. Mu by’ukuri, nta muntu n’umwe ugomba kwiyumva nk’uhejwe ku rukundo rwa Data, cyane cyane mu isi usanga ubukungu butera abantu kwihugiraho, bukunze kuzamurwa bugashyirwa ku ntera y’intego y’ingenzi.
2. Zaburi igaragaza imyifatire y’umukene n’umubano afitanye n’Imana, ikoresheje inshinga eshatu. Iya mbere ni iyi : « gutabaza ». Kuba umukene ntibishobora guhinirwa mu ijambo rimwe : ni umuborogo wambukiranya ijuru maze ukagera ku Mana. None se umuborogo w’umukene waba ugaragaza iki kindi uretse ububabare n’ubwigunge, ukutabona icyo yari yiteze n’amizero ye ? Dushobora kwibaza tuti « Bishoboka bite ko uwo muborogo uzamuka ukagera ku Mana tutawumva ngo tuwiteho, cyangwa se ugire icyo utubwira ? » Ku Munsi nk’uyu, duhamagariwe kwisuzuma tubikuye ku mutima kugira ngo twumve niba koko dufite ubushobozi bwo kumva abakene.
Kugira ngo tumenye ijwi ryabo, dukeneye umutuzo ngo tubashe gutega amatwi. Uko turushaho gusukiranya amagambo, ni ko tudashobora kubumva. Akenshi njya ntinya ko ibikorwa byinshi, nyamara bikenewe kandi bikwiye gushimwa, bidufasha kurushaho kwishimisha twebwe ubwacu, aho gutuma dutega amatwi umuborogo w’umukene. Muri ibyo bibazo, igihe abakene batatse, imyitwarire yacu irangwa no guhuzagurika, bityo ntitubashe gushyikira koko imibereho barimo. Kuri iyo ngingo, usanga turi ingaruzwamuheto z’umuco udutegeka kwihugiraho no kwiyitaho ubwacu, ku buryo tudashobora gutekereza ko, igikorwa icyo ari cyo cyose kigamije kwita kuri mugenzi wawe gishobora kudushimisha byimazeyo tutarinze kwitegeza ibidutokoza.
3. Inshinga ya kabiri ni iyi : « Gusubiza ». Nk’uko umuririmbyi wa Zaburi abivuga, Uhoraho ntiyumva umuborogo w’umukene gusa, ahubwo aranamusubiza. Igisubizo cye, mbese nk’uko amateka y’Icungurwa imibereho y’umukene. Ni uko byagenze igihe Abrahamu abwiye Imana icyifuzo cye cyo kubona urubyaro, nyamara we n’umugore we Sara bari bageze mu za bukuru kandi nta mwana bafite (reba Intg 15, 1-6). Ni byo byabaye igihe Musa ahishuriwe, mu gihuru cyagurumanaga kidakongoka, izina ry’Imana akanahabwa ubutumwa bwo kuvana umuryango wayo mu Misiri (reba Iyim 3, 1-15). Icyo gisubizo kandi cyakomeje gushimangirwa mu rugendo rwose rw’imbaga y’Abayisraheli mu butayu : igihe baribwaga n’inzara bakicwa n’inyota (reba Iyim 16, 1-16 ; 17, 1-7), ndetse n’igihe babaga baguye mu kaga gakabije, ari byo guhemukira isezerano no gusenga ibigirwamana (reba Iyim 32, 1-14).
Igisubizo Imana iha umukene, iteka ni ubuvunyi butanga umukiro bugamije komora ibikomere by’umutima n’iby’umubiri, gusubiza mu buryo ubutabera no kunganira ngo basubirane ubuzima bukwiye umuntu. Byongeye kandi, igisubizo cy’Imana ni umuhamagaro ureba buri wese umwemera kugira ngo ashobore kugenza nka Yo mu ntege nke zisanzwe za kamere-muntu. Umunsi Mpuzamahanga w’abakene ni igisubizo cyoroheje cya Kiliziya yose aho isakaye ku isi hose, gihabwa abakene b’ingeri zose n’ahantu hose, kugira ngo hatagira n’umwe ukeka ko ugutabaza kwabo ntawe ukwitayeho. Nanone ariko birumvikana ko ari nk’igitonyanga cy’amazi mu myanja y’ubukene. Nyamara gishobora kuba nk’ikimenyetso gihuriweho n’abantu bose bari mu bukene, kugira ngo bumve ko abavandimwe babari hafi. Nta we usubiza ibibazo by’abakene atabegereye ubwe ngo atege amatwi ugutabaza kwabo maze akutanga ubwe. Igishyika abemera babagirira ntigishobora kugarukira mu kubafashisha ibintu – n’ubwo na byo bikenewe kandi tubibagomba ku ikubitiro rya mbere – ahubwo binageza kuri urwo « rugwiro rwuje urukundo » (Exhortation Apostolique Evangelii gaudium, 199) rwubaha undi nk’umuntu kandi rukamushakira icyiza.
4. Inshinga ya gatatu ni iyi : « Kubohora ». Umukene wo muri Bibiliya abaho afite icyizere gikomeye cy’uko Imana iri kumwe na we, kugira ngo imusubize agaciro ke. Ubukene si ikintu umuntu yifuza, ahubwo ni ingaruka z’umuco mubi w’ubwikanyize, ubwirasi, umururumba n’akarengane. Ibibi byabereyeho rimwe na muntu ni byo byaha bikomeretsa iteka abantu benshi b’inzirakarengane, bikanagira ingaruka ziteye ubwoba ku mibereho y’abantu.
Imigenzereze y’Imana ibohora, ni igikorwa cy’umukiro ku bantu bayigaragarije agahinda n’intimba bafite ku mutima. Uburoko bw’ubukene bwasenywe n’ububasha bw’ubuvunyi bw’Imana. Zaburi nyinshi zivuga kandi zigahimbaza amateka y’icungurwa ry’abantu, zibanda cyane ku buzima bwite bw’umukene : « Kuko (Uhoraho) atigeze yirengagiza cyangwa ngo yinube umunyabyago wazahajwe n’ubutindahare, ngo amuhishe uruhanga rwe, ahubwo akamwumva igihe amutakiye » (Zab 22 [21], 25). Kuba umukene ashobora kurangamira uruhanga rw’Imana byonyine ni ikimenyetso cy’ubucuti bwayo, cyo kumuba hafi, cy’umukiro itanga. « Kuko wabonye akaga ndimo, ukamenya amagorwa yanjye ; ……. wanshyize ahagutse » (Zab 31 [30], 8-9). Gushyira umukene “ahagutse”, ni ukumurokora “imitego y’umuhigi” (reba Zab 91 [90], 3), ni ukumurinda umutego yatezwe mu nzira, kugira ngo ashobore atyo gukomeza urugendo mu ituze kandi ngo arebane ubuzima umutima utuje. Umukiro w’Imana ufite ishusho y’ikiganza kiramburiwe umukene, ikiganza cyakira, gikingira ndetse kimwereka ubucuti akeneye. Uko kuba hafi y’umukene mu buryo bugaragara kandi bufatika bishobora kutubera inzira nyakuri yo kumubohora : « Buri mukristu na buri muryango bahamagarirwa kuba ibikoresho by’Imana mu kubohora abakene no guharanira iterambere ryabo, ku buryo na bo bashobora kugira uruhare rwuzuye mu muryango w’abantu ; ibyo bikavuga ko tugomba kuba intiganda n’abashishozi mu gutega amatwi ugutakamba k’umukene no kumutabara » (Exhortation Apostolique Evangelii gaudium, 187).
5. Nterwa ikiniga no kuba nzi ko abakene benshi bisanisha na Baritimeyo uvugwa mu Ivanjili ya Mariko (reba 10, 46-52). Baritomeyo ni « impumyi yasabirizaga yicaye iruhande rw’inzira (10,46), maze yumvise ko ari Yezu utambutse ni ko « gutera hejuru », yinginga « Umwana wa Dawudi » ngo amugirire impuhwe (10,47). « Benshi mu bari aho baramucyaha ngo aceceke, ariko we arushaho gusakuza » (10,48). Umwana wa Dawudi yumva ugutabaza kwe, maze aramubaza ati « Urashaka ko ngukorera iki ? ». Nuko impumyi iramusubiza iti « Mwigisha, mpa kubona ! » (10,51). Ayo magambo yo mu Ivanjili adufasha kubona icyo Zaburi yavugaga nk’icyo Uhoraho abasezeranyije. Baritimeyo ni umukene utagira ubushobozi bw’ibanze mu buzima : kureba no gukora. N’uyu munsi wa none impamvu zibitera abantu gukena ntizigira ingano. Kubura iby’ibanze byo kubeshaho umuntu, guhabwa akato kubera kubura umurimo, amoko anyuranye y’ubucakara mu mibanire y’abantu kabone n’ubwo hari iterambere rikataje isi yagezeho… Kimwe na Baritimeyo, abakene benshi muri ibi bihe turimo usanga bicaye ku nzira bashaka ikibabeshaho. Ni bangahe bibaza ku mpamvu ziroha bantu muri iyo manga y’ubukene, no ku buryo bafite bwo kuhikura ! Bategereje ko hagira umuntu ubegera maze akababwira ati « Humura, haguruka, dore araguhamagaye » (10, 49).
Nyamara si ko bimeze, usanga ahubwo amajwi yumvikana ari ay’ababacyaha n’ay’ababasaba guceceka no guhebera urwaje. Ni amajwi atari mu kuri aterwa ahanini no gutinya abakene, badafatwa gusa nk’abantu batagira icyo batunze, ariko nanone nk’abantu bakurura umutekano muke, badahama hamwe, basaba ko ibimenyerewe bihinduka, akaba ari yo mpamvu bagomba kwigizwayo no guhezwa. Nuko tugashyiraho intera ndende hagati yacu na bo, nta no kuzirikana ko muri ubwo buryo tuba twitandukanya na Nyagasani Yezu utabigizayo, ahubwo ubahamagara ngo bamusange maze abahoze. Mbese nk’uko aya magambo y’umuhanuzi atugaragariza ibigomba kuranga imibereho nyakuri y’abemera : « kudohora ingoyi y’akarengane, guhambura iminyururu y’uburetwa, kurekura abashikamirwaga, mbese muri make, gukuraho ibyashikamiraga muntu byose […], gusangira umugati wawe n’umushonji, ugacumbikira abakene batagira aho bikinga, wabona uwambaye ubusa, ukamwambika » (Iz 58, 6-7). Iyo migenzereze ituma ibyaha bibabarirwa (reba 1 Pet 4, 8), ubutabera bukomeza urugendo rwabwo, maze icyo gihe niduhamagara Uhoraho azadusubize ati « Ndi hano ! » (Iz 58, 9).
6. Abakene ni bo ba mbere bifitemo ubushobozi bwo kumenya ko Imana iri kumwe na bo no kubihamiriza mu buzima bwabo. Imana ni indahemuka ku isezerano ryayo, ndetse no kugera mu mwijima wa nijoro, ubushyuhe bw’urukundo rwayo n’ihumure itanga bihoraho. Kugira ngo abakene bave mu mibereho ibatesha agaciro, bakeneye kugira abavandimwe bababa hafi kandi babitaho, bityo bakabakingurira irembo ry’umutima wabo n’iry’ubuzima bwabo, bakabafata nk’incuti na bene wabo. Ni muri izo nzira tuzashobora kuvumbura « imbaraga zikiza zinyuze mu kubaho kwabo no
« kubashyira mu mutima w’urugendo rwa Kiliziya » (Exhortation Apostolique Evangelii gaudium, 198).
Kuri uyu Munsi Mpuzamahanga, turahamagarirwa gushyira mu bikorwa aya magambo ya Zaburi igira iti « Abakene bazarya, maze bahage » (Zab 22 [21], 27). Mu Ngoro y’i Yeruzalemu, tuzi ko nyuma y’umuhango wo gutura igitambo, hakurikiragaho isangira. Ni igikorwa muri za Diyosezi nyinshi bakoze mu mwaka ushize, cyakungahaje umuhimbazo wa mbere w’Umunsi Mpuzamahanga w’Abakene. Abantu benshi bahaboneye ubushyuye bukwiye kuranga urugo, ibyishimo by’ifunguro ry’umunsi mukuru risangiwe, ubufatanye bw’abashatse gusangira ameza amwe mu buryo bworoshye kandi bwa kivandimwe. Ndifuza ko uyu mwaka nanone, ndetse no mu bihe bizaza, uyu Munsi Mpuzamahanga uba nk’ikimenyetso cy’ibyishimo n’imbaraga zivuguruye zo kongera kubonana. Gusengera hamwe mu ikoraniro no gusangire ifunguro ry’icyumweru. Ni ubuhamya butwibutsa ikoraniro rya mbere ry’abakristu, Luka umwanditsi w’Ivanjili atubwira umwimerere waryo n’ubwiyoroshye byarirangaga :
« Bahoraga bashishikariye kumva inyigisho z’Intumwa, gushyira hamwe kivandimwe, kumanyurira hamwe umugati no gusenga. […] Abemera bari bashyize hamwe, n’ibyo batunze byose bakabigira rusange. Bagurishaga amasambu yabo n’ibintu byabo, bose bakagabana ikiguzi cyabyo bakurikije ibyo buri muntu akeneye » (Intu 2, 42.44-45).
7. Ntawe ukirirwa arondora ibikorwa umuryango w’abakristu ukora buri munsi, kugira ngo bagaragaze ko babari hafi kandi no koroshya ubukana bw’ubukene bw’ingeri nyinshi twirerebera ubwacu. Ubufatanye n’indi miryango idashingiye ku kwemera, ahubwo ku bw’ubufatanye busanzwe bw’abantu, bituma turonka imfashanyo tutashobora kugeraho twenyine. Muri iyi si yugarijwe n’ubukene burenze urugero, kumenya aho tugarukira, intege nke zacu, uburyo buke dufite, bidushishikariza kugera ku bufatanye magirirane butuma turushaho kuba ingirakamaro. Ukwemera n’itegeko ngombwa ry’urukundo ni byo bituyobora, ariko tuzi gukoresha n’ubundi bufasha n’ubufatanye bunyuranye buva ku bo dusangiye zimwe mu ntego, dupfa gusa kutirengagiza umwihariko wacu ari wo kugeza buri muntu ku Mana no ku butungane. Umushyikirano hagati y’abantu bafite ubunararibonye muri byinshi ndetse n’ubufasha tubaha mu bwiyoroshye, tutabitewe n’ubwibone, ni igisubizo gihamye kandi cyuzuye amatwara y’Ivanjili dushobora gutanga.
Ntabwo ari uguharanira kugira uruhare rw’ibanze mu maso y’abakene, ahubwo ni ukuzirikana twiyoroheje ko ari Roho Mutagatifu ubwe, utubyutsamo ibikorwa bigaragaza igisubizo cy’Imana n’ukuntu iduhora hafi. Niba rero dusabwa kwegera abakene, tuzirikane ko Imana ari yo yafashe iya mbere, Yo yahaye amaso yacu n’umutima wacu kwisubiraho. Abakene ntibakeneye ababahiganirwaho ahubwo bakeneye urukundo ruzi kugira ibanga iteka no kutibuka icyiza cyamaze gukorwa. Abafite uruhare ruhambaye muri uwo murimo ni Nyagasani ubwe n’abakene nyirizina Umuntu witangiye uwo murimo ni igikoresho kiri mu biganza by’Imana, kugira ngo amenyekanishe uburyo iri kumwe n’abantu n’umukiro itanga. Ni byo Mutagatifu Pawulo atwibutsa mu ibruwa yandikiye abakristu b’i Korinti, bari bahanganye bapfa ibyerekeye ingabire zisumba izindi : « Ijisho ntirishobora kubwira ikiganza ngo “Singukeneye”, n’umutwe ngo ubwire ibirenge uti “Simbakeneye” (1 Kor 12, 21). Pawulo Intumwa atanga urugero rw’ingirakamaro aho agaragaza ko ingingo zisa nk’aho ari nta ntege ari na zo ziba ngombwa (1 Kor 12, 22) ; kandi ko n’ingingo z’umubiri « dukeka ko zisuzuguritse ari zo zubahwa cyane, maze izirusha izindi gutera isoni, tukarushaho kuzubahiriza. Naho ingingo zacu zisanzwe ntizijya ziduhangayika » (imirongo 23-24). Mu gutanga inyigisho y’ingenzi yerekeye ingabire, Pawulo arigisha kandi umuryango imyitwarire ijyanjye n’amatwara y’Ivanjili bagomba kwakira, mu birebana na bagenzi babo basa nk’aho ari nta ntege no mu byo bakeneye. Abigishwa ba Kristu ntibakwiye gusuzugura abakene cyangwa ngo babafate nk’ingorwa. Ahubwo bahamagariwe kububahiriza, kubaha umwanya w’ibanze, biyumvisha kandi bemera ko bari koko imbere ya Yezu. « Ibyo mwagiriye umwe muri abo bavandimwe banjye baciye bugufi, ni jye mwabaga mubigiriye » (Mt 25, 40).
8. Birumvikana ko hari intera hagati y’imibereho yacu n’iy’isi isingiza, ikararikira kwigana abafite ububasha n’ubukungu maze bagaheza abakene, bakabafata nk’imyanda iteye isoni. Amagambo ya Pawulo Intumwa aduhamagarira kumvikanisha Ivanjili uko yakabaye mu bufatanye bw’ingingo zifite intege nke kandi zikennye z’Umubiri wa Kristu : « Niba hari urugingo rubabaye, izindi zose zisangira ako kababaro ; niba hari urugingo rumerewe neza, izindi na zo zirishima » (1 Kor 12, 26). Ni muri ubwo buryo kandi, mu Ibaruwa yandikiwe Abanyaroma, abashishikaza muri aya magambo : « Mwishimane n’abishimye, murirane n’abarira. Muhuze imitima ; ntimukararikire ibibasumbye, ahubwo mwimenyereze ibiciye bugufi » (12,15-16). Nguwo umuhamagaro w’umwigishwa wa Kristu, intego ihebuje duhora duharanira kugeraho, kugira ngo iteka turusheho kugira mu mitima yacu « amatwara ahuje n’aya Kristu Yezu ubwe » (Fil 2, 5).
9. Iryo ni ijambo ryuje ukwizera dukesha ukwemera nk’umwanzuro usanzwe. Akenshi abakene badushinja kuba ba Ntibindeba, ibi nabyo bikaba ingaruka z’uburyo turebera ubuzima mu cyerekezo gifungiraniye mu isi yizirika ku bigezweho. Byongeye kandi, umuborogo w’umukene ni impuruza yuje amizero, agaragarizamo ko yizeye kubohorwa. Ni amizero ashingiye ku Mana itajya itererana umuntu uyiringiye (reba Rom 8, 31-39). Mutagatifu Tereza w’Avila yanditse mu gitabo cye cyitwa Inzira y’ubutungane, agira ati « Ubukene bw’umutima ni icyiza kibumbatiye ubwacyo ubukungu bwose bw’isi. Butanga ubwigenge buhambaye, kuko ari ukuba umugenga w’imitungo yose y’isi aho kuyisuzugura » (2, 5). Iyo dushoboye kumenya ikiri icyiza nyakuri, niho tuba abakungu imbere y’Imana n’abahanga imbere y’abandi natwe ubwacu. Koko rero, ntawashobora gutera imbere nk’umuntu ngo abashe gusangira ibye n’abandi atabanje guha ubukungu igisobanuro nyakuri cyabwo.
10. Mpamagariye abavandimwe banjye b’abepiskopi, abapadiri n’abadiyakoni by’umwihariko, baramburiweho ibiganza kugira ngo bashingwe umurimo wo kwita ku bakene (reba Intu 6, 1-7), hamwe n’abiyeguriyimana n’abalayiki bitangira gutangaza igisubizo cya Kiliziya ku muborogo w’abakene muri za Paruwasi, mu mashyirahamwe n’imiryango, kwitabira uwo Munsi Mpuzamahanga nk’igihe kidasanzwe cy’iyogezabutumwa rivuguruye. Abakene baratwigisha, badufasha buri munsi kumenya ubwiza bw’Ivanjili. Ntiducikwe n’icyo gihe cy’ingabire. Kuri uwo munsi, twese twibonemo ababafitiye umwenda. Guhana ibiganza, ni ukubaho nk’abahuriye gusangira umukiro ushyigikira ukwemera, ukomeza urukundo kandi utanga amizero kugira ngo dutere imbere nta shiti mu rugengo turimo, ari naho Nyagasani aje kudusanganira.
Bikorewe i Vatikani ku wa 13 Kamena 2018, ku munsi mukuru wa Mutagatifu Antoni wa Paduwa.
Papa Fransisko.


text:
Ibintu bigaragaza ko umugabo azabasha kubaka urugo rugakomera
Yanditswe na: Ubwanditsi2020-11-29 20:34:25
Mu myemerere ya bamwe umugabo afatwa nk’umutwe w’urugo ndetse hari iby’ingenzi bigomba kumuranga mu migendere n’imyitwarire ye haba iwe no mu bandi.
Abemera Imana bo bahamanya n’imitima yabo ko umugabo mu rugo aba akuriwe na Kirisitu ndetse ibyo amukuraho ni byo asangiza abagize umuryango we.
Kugira ngo umugabo abe akuze mu mwuka bigaragarira mu myitwarire ye, uko yitwara mu gihe yakize cyangwa yakennye, uko aganira n’umuryango we, uko avugisha ukuri, kumenya agaciro ke, kurinda urugo, kugira iyerekwa n’ibindi.
Mu kwinjira muri izi ngingo ni byiza kwifashisha Bibiliya mu ijambo riboneka mu Gitabo cy’Abefeso 4:13-15 ryerekana ko abizera bakwiye kuvuga ukuri mu rukundo no gukurira muri Yesu Kirisitu.
Bibiliya itubwira ko dufata icyitegererezo kuri Kirisito uko abanye n’itorero, dukwiye kuba turi abantu bashyitse bageze ku kigero cy’igihagararo cye, kugira ngo tudakomeza kuba abana duteraganwa n’imiraba.
Mu by’ukuri nta mugabo wakwitwa umwana ariko hari umuntu ubona uko yitwara ukabona bigaragaza ikigero cy’igihagararo cya Kirisito muri we. Ibi rimwe na rimwe ni byo binagena uko yubaka urugo rwe.
Iyo turebye uko Imana yashyize umuryango kuri gahunda habanza Imana, hagakurikiraho Yesu, hagakurikiraho umugabo, hagakurikiraho umugore, hagakurikiraho abana n’abandi.
Aha ndagira ngo nkwibutse ko wowe mugabo ari wowe mutwe w’urugo kandi ibyo ukura kuri Kirisito ari byo ukwiye kuba usangiza abo mubana, uhereye ku mugore wawe n’abana. Iyo bitagenda neza akenshi ikibazo kiba kiri ku mutwe kuko iyo ufite ikibazo, amaboko arikubita, amaguru ntamenya iyo ajya, mbese izindi ngingo zose zirahagarara kuko umutwe ari wo utekerereza byose.
Rimwe na rimwe hari igihe tuvuga ko ibibazo biri mu rugo bishingiye ku bana batunaniye n’ibindi, ariko twareba neza tugasanga umutwe nawo ushobora kuba ufite ikibazo.
Iyo umutwe umeze neza, utekereza neza, izindi ngingo birazorohera. Nta kigeragezo kitari rusange mu bantu kuko ibyo duhura na byo ni ibya rusange, ahubwo uko tubyitwaramo ni byo bigaragaza ubukure bwo mu mwuka.
Hari ibintu by’ingenzi bigaragaza umugabo uzubaka neza urugo rwe, rukaba icyitegererezo ndetse muri iyi nkuru tugiye kugaruka ku ngingo eshanu zishobora kubyerekana.
Uko witwara imbere y’abagore n’abakobwa
Uko witwara imbere y’abagore n’abakobwa beza baguca imbere ni byo bigaragaza ubukure bwo mu mwuka ufite. Murabizi ko intege nke z’abagabo twese ari amaso nk’uko intege nke z’abagore ari amatwi.
Nta bushakashatsi nakoze ariko nkunda kubireba inshuro nyinshi iyo umukobwa cyangwa se mugore wambaye mu buryo burangaza abantu anyuze imbere y’abagabo, kugira ngo ubone uwihanganye ntahindukirire kumureba ni gake cyane. Mu by’ukuri guhindukira ntacyo bitwaye ariko igisigara mu mutima n’icyo ukoresha ibyo warebye ni cyo gishobora kuba icyaha.
Iyo umugabo arambagiza aba ashaka kugera ku ntego yo kwemeza uwo mukobwa no kumugeza mu rugo akajya yishimira ko yarongoye umukobwa mwiza w’igitangaza ndetse ko yamutsindiye.
Abagabo benshi niko bateye ariko biratangaje ko iyo amugejeje mu rugo atongera kubona bwa bwiza bwe ahubwo agahorana irari ku buryo umuntu ashobora no kurarikira umukozi wo mu rugo kandi ntaho bahuriye.
Abagabo benshi bagira intege nke zo gusambana akenshi baba bafite abagore beza b’ibitangaza ariko ntibongere kubona ubwiza bwabo bakabaca inyuma. Rero umuntu wakijijwe akwiye kwirinda gusambana kuko ari icyaha, ukwiye kumenya uko ubyitwaramo nibyo bizagaragaza ikigero cy’ubukure bwe.
Imyitwarire mu gihe cy’ubukire no mu bukene
Amafaranga kuyagira ni byiza, ariko hari abantu bakundana bakennye maze bakira, umugabo agatangira kubona umugore atamukwiriye.
Urugero Nowa yavuye mu bwato ahinga uruzabibu rurera ahita atangira kwambara ubusa yasinze. Hari igihe umuntu asinda amafaranga, agasinda icyubahiro, agasinda umugisha Imana yamuhaye maze agatangira kubona umugore we atamukwiriye, agatangira kubona umugore we ari umuturage cyane kuko yasinze.
Mu by’ukuri hari abantu bazi kubana mu bukene bagira amafaranga bikanga. Hari n’abandi babana mu mafaranga ubukene bwaza bukabavangira, uko witwara imbere y’amafaranga bigaragaza ubukure bwo mu mwuka ufite.
Amafaranga akwiriye kuba igikoresho gusa twebwe tukamenya uko dukwiye kuyakoresha ariko adakwiye gusenya ingo. Amafaranga ni umushyitsi uza ejo akazajya ahandi, kandi n’iyo twayagumana, ntakwiye kuba intandaro yo gusenyuka k’urugo.
Uko tuganira n’abo twashakanye (uko twubaka umubano)
Ese ntimuzi ko dufata igihe tukajya gusenga kugira ngo twumve icyo Yesu atubwira? Ese Yesu aramutse akwihoreye ntagire icyo agutangariza ntugire ijambo riguhumuriza wakumva uguwe neza?


text:
Amadini yaje ate, akamaro kayo ni akahe…Iherezo ryayo ni irihe?
Inyandiko ya Dr MUNYANSANGA Olivier/Umwarimu muri PIASS
Ni ryari hazabaho iherezo ry’amadini? Ese twakwishimira iherezo ryayo? Ingaruka zaba izihe? Amadini aramutse ashize cyangwa azimye byaba ari ibintu bitunguranye bitateganyijwe n’amateka.
Ijambo idini rituruka ku ijambo ry’icyarabu (dîn) risobanura uburyo umuntu yubaha kandi yitwara imbere y’Imana ukurikje umuco, imitekerereze n’ibikorwa.
Idini rifasha buri muntu wese kubona igisubizo cy’ibibazo bimuremereye. Idini rirakomeye kuko ryazankwe kandi ritangirana n’umuntu cyangwa abantu ba mbere babayeho ku Isi. Mu mateka nta na rimwe umuntu yabayeho adafite idini.
Kubera ibyo umuntu wa mbere atashoboraga kubonera ibisubizo, ndetse bikamurenga, nk’urupfu, ibiza, inkuba, n’ibindi…Umuntu wa mbere yibwiye ko hari imbaraga z’amayobera zimurusha ingufu kandi zishobora kumugirira nabi zibishatse, mu mitekerereze ye yigiriye inama yo gushakisha uburyo bwo kubana neza n’izo mbaraga, icyo yungutse, icyo ariye cyangwa anyoye akazihaho.
Prof Esaie Nzeyimana abisobanura neza avuga ko umuntu akoresha ukwemera aho ubwenge bwe budashobora kugera.
Idini risezeranya umuntu kubyara, gutunga no kuramba, rikamusezeranya ko umuryango we, abana n’abuzukuru batazabura aho kuba n’icyo kurya. Icyo ni cyo kifuzo cya mbere cy’umuntu. Umuntu ufite abana 8 yifuza kwizezwa ko bazabaho, bagakura, bakabona aho kuba n’ikibatunga byashoboka umuntu agasenga inshuro nyinshi zishoboka ku munsi. Mu buhindi hari abasubiramo isengesho inshuro 1 728 ku munsi.
Idini rirayobora rigatanga amabwirizwa n’amategeko, utayakurikiza agahanwa. Kuva imyaka myinshi ishize amadini yayoboye ubuzima bwa buri munsi bw’abantu, idini rikababwira ibyo bakwiye kwirinda n’ibyo bagomba gukora, rishyiraho iby’ abantu bemerewe n’ibyo batemerewe kurya no kunywa.
Mu mikino ikomeye y’umupira w’amaguru, abakinyi bamwe iyo binjiye mu kibuga cyangwa iyo igitego kibonetse, bigaragarira buri wese ko hakorwa ibimenyetso bitandukanye bigaragaza ukwemera n’idini ry’abakinnyi. Hari n’igihe umukino uhagarara havuka imirwano mu bakinnyi cyangwa mu bafana biturutse ku myemerere.
Idini ni ikintu kidashobora kuzima, gusimburwa cyangwa guhagarara, kuko kiri mu bintu bya mbere by’ibanze umuntu wese akenera. Abantu hafi 84% batuye mu Isi bafite idini babarizwamo. Umuhanga mu mitekerereze w’Umugiriki witwa Socrate yategetswe kwiyahura kuko yanze kwemera imana gakondo z’iwabo.
Mu Rwanda Itegeko Nshinga ryemera umuturage wese kwihitiramo idini mu gusenga no kubigaragaza mu ruhame akarengerwa na Leta mu buryo buteganywa n’amategeko.
Amadini yemera ubutabera, ubunyangamugayo, ukuri, ubumwe, ubucuti n’ubuvandimwe, arwanya ikibi cyose aho kije gituruka. Buri muntu afite uburenganzira bwo kubaho ntawumuhohotera haba ku manywa cyangwa nijoro.
Amadini afite inshingano zihoraho zo kwibutsa izo ndangagaciro zibeshaho abantu. Kubera ko umuntu yemera ko Imana ari ukuri ni yo mpamvu indahiro zimwe na zimwe zikorerwa imbere y’Imana «Ndahiriye imbere y’IMANA ishobora byose ko nzuzuza inshingano mpawe… IMANA izabimfashemo.
Imbaraga z’idini zigaragarira na none mu gihe cyo gushyingura umuntu wapfuye, gushyingiranwa k’umugabo n’umugore basezerana ko bazabana kandi ko ntawe uzahemukira undi. Zigaragarira kandi mu bihe by’umunezero mwinshi no mu bihe by’umubabaro mwinshi aho isengesho ritabura.
- Abanyarwanda ntibari kuba abo ari bo uyu munsi iyo batagira idini gakondo ryabo.
- Abisirayeli ntibari kuba abo ari bo uyu munsi iyo batagira idini ryabo.
- Abarabu na bo ni uko idini ryabo ryarabubatse ribagira abo ari bo.
Nubwo hari imbaraga zitangaje kandi zitandukanye mu madini, ariko hari n’intege nkeya zigaragara nko kureka abantu bakisomera bonyine ibitabo bitagatifu ntazindi mpuguro cyangwa inyigisho bahawe ku ruhunde zibafasha kumva neza no gushyira mu bikorwa ibyo basoma. Ibi byateje ikibazo gikomeye n’intambara ziravuka hagati y’amadini. Kugeza ubu intambara zatejwe n’amadini ku Isi ni zo nyinshi kandi zamaze igihe kirekire guhera mu kinyenjana cya karindwi kugeza uyu munsi.
Ikindi ni uko Amadini amwe yabonye abayoboke hakoreshejwe imbaraga n’igitugu. Mu Rwanda ho hari umwiharuko w’uko amadini amwe, abayobozi n’abayoboke bayo bagize uruhare rubi muri Jenoside yakorewe Abatutsi mu 1994.
Amadini yagize uruhare rukomeye mu iterambere ry’Isi mu burezi, mu buvuzi, mu kwita ku batishoboye, ndetse yatumye haboneka amategeko mpuzamahanga arengera ikiremwamuntu ku Isi. Hamwe na hamwe yagize uruhare mu kubohora abantu, kurwanya ubukene, mu kwamagana ivangura dufatiye urugero kuri Pasitoro Martin Luther King muri Amerika, Musenyeri Desmond Tutu muri Afurika yepfo n’ahandi…
Muri iki gihe hari iterambere no gusobanukirwa byinshi umuntu atari azi, abantu bamwe basa nk’aho bashaka gusimbura Imana bigaterwa n’uko buri muntu muri iki gihe abasha kugena we ubwe ejo hazaza he.
Ikindi ni uko ya Mana abantu benshi bumvaga ko iba kure mu nsengero, kure mu misozi, yegereye abantu, buri muntu ashobora kuyisenga ntawe umufashije, akagirana na yo ubucuti bwihariye. Imyumvire iri guhinduka cyane ariko amadini n’umurage wayo biracyakenewe cyane kugira ngo abantu bashobore gukomeza kubana neza mu mahoro n’umudendezo bibutswa ko umuntu atagomba gukorera mugenzi we ibyo atifuza ko na we bamukorera.
Yuval Noah Harari umwarimu muri kaminuza y’i Yerusalemu avuga ko amateka yatangiye abantu barema Imana mu mitekerereze yabo, amateka azarangira igihe abantu bazahinduka cyangwa bagasimbura imana.
Dr MUNYANSANGA Olivier


text:
Bikunze kuvugwa ko ushaka ko inkuru igera kure ayibwira umugore cyangwa umukobwa kuko abakobwa bazwi nk’abatabika ibanga. Uyu munsi ikinyamakuru Umuryango twababakusanyirije ukuri ku bintu 5 by’amabanga umukobwa akwiye kubika mu rukundo ndetse n’inshuti ye magara ntabe yayibwira kuri ayo mabanga ku mukunzi we.
1.Imyitwarire idahwitse
Bamwe mu nshuti zawe bashobora kwibonera imwe mu myitwarire y’umukunzi wawe idahwitse kuko nta wutagira ikosa nawe wasanga ugira amakosa nk’uko nabo bayagira uko biri kose. Ariko kuba waramukunze iyo myitwarire ayifite, wenda ni wowe nzira yo kuyicikaho afite. Nutangira kujya uganiriza izo nshuti zawe ku myitwarire ye mibi, uzaba umubereye nk’umugambanyi kandi ntuzaba ukemuye ikibazo ahubwo uzaba uteje byinshi. Aho kumuteza isi ko adashobotse, mubere umuyoboro wo gushoboka bityo mukundane neza ahubwo muzahore munezerewe kandi ntazanigera yibagirwa ko hari aho wamukuye habi.
2.Ibijyanye n’imibonano mpuzabitsina
Mukobwa, ntuzigere na rimwe ubwira inshuti zawe ibijyanye n’imibonano mpuzabitsina wagiranye n’umugabo wawe, uko abikora cyangwa uko biba bimeze. Si byiza ndetse bishobora kugukururira ibibazo mu rukundo rwanyu kuko ubwiye izo nshuti zawe ko umukunzi wawe mu gukora imibonano abikora neza cyane bashobora guharanira kumugeraho ngo bamenye uko bimeze. Unababwiye ko abikora nabi, bashobora gutangira kumusebya. Tuza, menya ibyo kuganira n’ibyo kwibikira ibanga utigiriye nta wuzarikubikira.
3.Amakosa ye
Utazigera uganira n’inshuti zawe ngo uzibwire amakosa y’umukunzi wawe n’ubwo yaba ay’ahashize kuko sintekereza ko uwo mukunzi wawe yabyishimira abyumvise ahandi. Niba ushaka kubahisha umukunzi wawe, ugashaka ko yubahwa n’inshuti zawe, uzamwubahe wowe ubwawe unamwubahishe mu bandi umubikira ibanga, wirinda kuvuga amakosa ye utazahabwa urw’amenyo dore ko bavuga ngo ‘Amafuti y’umugabo ni bwo buryo bwe.’
4.Ubukene bwe
Abagore benshi n’abakobwa bakunze gusangiza bagenzi babo aya makuru bakavuga ku mitungo y’abakunzi babo, ibintu bitari byiza na gato kuko bituma umukunzi wawe agawa bikomeye n’inshuti zawe, zigahora zimusuzugura kandi zimufata nk’udashoboye ntizibe zanatinya no kuvuga ko atagukwiye. Nyamara ni wowe uba uzi impamvu wamuhisemo mu bandi ukamukunda cyane ko urukundo atari amafaranga, mwayashakana kandi mugakundana rugakomera.
5.Intonganya hagati yanyu
Niba habayeho ikintu runaka utumvikanyeho n’umukunzi wawe, mushake mubikemure kuko ni urukundo rwanyu mwembi si urw’isi yose nta wundi wo kububakira umubano uzaturuka hanze. Mwikishyira ku ka rubanda si ngomba ko izo nshuti zanyu zose zimenya utubazo utwo ari two twose twabayeho mu rukundo rwanyu. Nk’uko twabivuze haruguru ibi bishobora gutuma inshuti zawe zitangira gutakariza icyizere umukunzi wawe ndetse zikanamusuzugura cyane ko ibyo uzazibwira zizumva ibyo zikabogamira ku ruhande rwawe gusa nyamara nta gihamya ko amakosa atari ayawe kuko nta wivuga amabi.
Mu rukundo ni byiza ko inshuti zawe zimenya umuntu mukundana kuko bigaragaza ko umwishimiye nta pfunwe bigutera kumugira nk’umukunzi wawe. Ariko na none si byiza kwishyira ku karubanda no mu bidakwiye gushyirwa hanze. Mukobwa, itoze kwigirira ibanga unarigirire umukunzi wawe hanze mu nshuti zawe n’inshuti ze. Urukundo ni urwa babiri abandi ni inyunganizi, nubaho muri ubwo buzima bizagufasha kubaka urugo rwiza kandi rukomeye.
Refe: Elcrema.com


text:
Tumenye imitunganyirize n’imikorere y’amabanki
Yanditswe na HABIMANA Augustin
Banki zifite uruhare rukomeye mu iterambere ry’igihugu, kuko zibika amafaranga y’abaturage, zikabungukira kandi zikabaguriza kugira ngo bashobore kwiteza imbere bakora ibikorwa bifitiye n’igihugu akamaro. Mu kubungabunga amafaranga y’abaturage, imikorere y’amabanki ishingira ku biteganywa n’itegeko rigena imitunganyirize y’imirimo y’amabanki.
(ibikurikira igice cya mbere)
Imiyoborere ya banki
Mu miyoborere ya banki nk’uko biteganywa n’itegeko n°47/2017 ryo ku wa 23 Nzeri 2017 rigena imitunganyirize y’imirimo y’amabanki, ryasohotse mu igazeti ya Leta n°42 yo ku wa 16/10/2017, inshingano zikomeye zifitwe n’abafite imigabane muri banki ndetse n’Inama y’Ubutegetsi ya Banki.
Muri zimwe mu nshingano z’abafite imigabane muri banki, nk’uko biteganywa n’ingingo ya 39 y’iryo tegeko harimo: kumenya ko abantu bafitiwe ikizere kandi bazwiho ubushobozi n’ubunyangamugayo ari bo bonyine batorewe kuba abagize inama y’ubutegetsi; kumenya niba inama y’ubutegetsi buri gihe ari yo ibazwa kandi igakurikirana ko banki ifite imiyoborere myiza kandi itanga umusaruro; guhindura imiterere y’inama y’ubutegetsi iyo idakora neza ngo itange umusaruro witezwe cyangwa kubahindura hakurikijwe inshingano za banki; kumenya ko abagize inama y’ubutegetsi bafite ubushobozi kandi ko ubumenyi bwabo buri mu ngeri zitandukanye.
Naho inama y’ubutegetsi ya banki yo mu byo ishinzwe harimo: kuyobora ibikorwa bya banki no kumenya uburyo banki iyobowe hagamijwe kurinda ukutajegajega kwayo; kwemeza ingamba na politiki banki igenderaho; gushyiraho no guhindura ubuyobozi bukuru iyo ari ngombwa, no kugena gahunda ihamye y’uko ubuyobozi busimburana; kureberera Ubuyobozi bukuru bwa banki mu rwego rwo kugenzurana; kurengera inyungu zemewe n’amategeko z’abanyamigabane, ababikije amafaranga n’abandi bafatanyabikorwa ba banki; kugenzura niba banki ifite imibanire myiza n’abayigenzura.
Ibyaha n’ibihano
Iyo banki iyo ari yo yose itubahirije ibiteganywa n’iri tegeko, Banki Nkuru ishobora kuyifatira ibihano bikurikira, hakurikijwe uburemere bw’ikosa: kwihanangirizwa mu nyandiko; guhagarikirwa by’agateganyo inkunga yose ya Banki Nkuru; kubuzwa kumenyekanisha cyangwa kwishyura inyungu ku mugabane; kubuzwa gushinga andi mashami; kubuzwa gutangira ibikorwa bishya cyangwa kwagura ibihari; guhagarikwa gutanga inguzanyo, gushora imari n’ibikorwa byo kwagura uburyo bwo kuguriza; kubuzwa kugira indi mitungo binyuze mu buryo bwo kugura, gukodesha cyangwa ikodeshagurisha; kubuzwa kwakira andi mafaranga abitse cyangwa andi yerekeye inguzanyo; kubuzwa gutanga agahimbazamusyi ako ari ko kose, imperekeza, amafaranga yo kwifashisha cyangwa n’andi yahabwa abagize inama y’ubutegetsi; kubuzwa gutanga agahimbazamusyi ku mushahara, amafaranga yo kwifashisha cyangwa n’andi yahabwa abayobozi n’abakozi; kwamburwa uruhushya rwo gukora cyangwa ibindi bihano Banki Nkuru yagena.
Banki Nkuru kandi ishobora kwambura banki uruhushya rwo gukora yahawe mu gihe icyo ari cyo cyose iyo: hashize amezi atandatu (6) itaratangira gukora uhereye igihe yemerewe gukora; yarahagaritse gukora mu gihe kirenze ukwezi kumwe; yarabonye uruhushya hashingiwe ku makuru atari yo cyangwa mu buryo bw’uburiganya; itacyujuje ibisabwa ngo yemererwe; sosiyeti iyibyara irimo guseswa; banki ikora ibikorwa by’iyezandonke no gutera inkunga iterabwoba; ikora ibikorwa byatuma urwego rw’imari ruhungabana.
Ingamba zo kuzahura banki
Nk’uko biteganywa n’ingingo zinyuranye z’iryo tegeko, iyo Banki Nkuru ibonye ko hari banki ifite ibibazo, isaba iyo Banki kuyigezaho gahunda yo kuyizahura ikubiyemo bimwe muri ibi bikurikira: gufata, mu gihe kigenwe, ibyemezo byose bigamije kugarura cyangwa gushimangira imiterere y’imari, cyane cyane guteganya amafaranga yo gukemura ingorane zavuka; guteganya amafaranga y’ingoboka no gushyira andi mafaranga ku ruhande; guhagarika kwishyura inyungu ku migabane; kongera imari shingiro mu mafaranga ndetse n’indi nkunga yose y’amafaranga cyangwa y’ingwate; gusubira mu miterere n’imikorere bya banki kugira ngo uburyo bwo gukora no gucunga umutungo wayo burusheho gutungana. Mu gihe Banki Nkuru itanyuzwe na gahunda y’izahurwa yatanzwe na banki, ifata izindi ngamba harimo no gushyiraho umuyobozi udasanzwe.
Mu gihe banki bigararagara ko ifite ibibazo, ishobora gusaba Banki Nkuru guseswa ku bushake, cyangwa se Banki Nkuru nayo ishobora gutegeka ko banki idakora neza iseswa. Muri ubwo buryo bwombi, Banki Nkuru irabikurikirana kugira ngo muri iryo seswa, ababikije amafaranga yabo muri iyo banki bashobore kuba bakwishyurwa.
Kubahiriza ibiteganywa n’iri tegeko
Nk’uko biteganywa n’ingingo ya 120, kuva ku wa 23 Nzeri 2017 iri tegeko n°47/2017 rigena imitunganyirize y’imirimo y’amabanki ritangiye gukurikizwa, Banki zifite uruhushya rwo gukora zahawe igihe kitarenze umwaka umwe (1) kugira ngo zibe zahuje imikorere yazo n’ibiteganywa byose n’iri tegeko.


text:
Yanditswe na Karegeya Omar
Raporo y’umugenzuzi mukuru w’imari ya Leta, igaragaza ko mu mwaka w’ingengo y’imari warangiye tariki 30 Kamena 2019, akarere ka Nyamagabe kasanganywe imodoka eshatu n’amapikipiki 15 byaheze muri parikingi; ndetse n’imashini yo ku kimoteri yaguzwe ipfuye.
Ubwo abagenzuzi bageraga muri aka karere, babonye imodoka eshatu, moto 15 netse n’imashini zitanga umuriro ebyiri zidakora. Impamvu ngo ni uko zaba zifite ibibazo, ziparitse ku biro by’akarere n’imirenge. Ngo nta gahunda ihari yo kubihakura, ngo bijyanwe mu igaraje cyangwa bigurishwe. Ikindi ubuyobozi bw’akarere ntibwabashije gutanga amakuru ajyanye n’igihe ibyo binyabiziga byahagereye, ikiguzi cyabyo ndetse ntikanazi igihe byahagarariye gukora.
Nyamara ingingo ya 74 y’iteka rya Minisitiri N°001/16/10/TC of 26/01/2016 rirebana n’imicungire y’umutungo, rivuga ko umunyamabanga nshingwabikorwa w’akarere agomba kumenya no gukurikirana neza ibikoresho akanabyitaho.
Gutinda gushakira abakanishi ibi binyabiziga bituma byangirika kurushaho, bikazahenda gusanwa, ndetse n’igihe cyo kubigurisha bikavamo amafaranga make kuko byataye agaciro.
Imashini yo ku kimoteri yaguzwe ipfuye
Mu 2012, aka karere kubakishije ikimoteri kigezweho cya Nyabivumu, gitwara amafaranga y’u Rwanda asaga miliyoni 237 (237,858,235). Iki kimoteri cyashyizwemo imashini yagombaga kujya ikora ibicanwa (briquettes) mu myanda ihamenwa, kikabyazwa umusaruro.
Tariki 14 Kamena 2019, akarere ka Nyamagabe kagiranye amasezerano na BIDEC Group Ltd yo gukoresha icyo kimoteri. Mu nshingano z’ibanze, BIDEC Group Ltd yagombaga kwegeranya imyanda ikanayikoramo briquettes.
Ariko ubwo abagenzuzi bakigeragaho tariki 18 Ukuboza 2019 basanze imyanda ivanwa mu duce tunyuranye tw’aka karere irundanyije aho, idakorwamo briquettes nk’uko byateganijwe.
Ubuyobozi bw’akarere buvuga ko iyo ntego itagezweho kubera ko imashini gafite itigeze ikora na rimwe kuva yagurwa. Ndlr: Nta n’ubwo yigeze ishakirwa umukanishi ngo agaragaze ikibazo cyayo ngo gushakirwe umuti.
Ikindi kuba nta buryo buhari bwo gutwika imyanda idafite akamaro, bituma ububiko bw’ikimoteri bwuzura bukarenga; ibi bikangiza ibidukikije ari nako bishyira mu kaga abaturiye ikimoteri. Ibi nta gihe umugenzuzi mukuru w’imari ya Leta atabivuze, kuva mu 2016. Bisobanuye ko akarere katabasha gusobanura icyo ziriya miliyoni 237 zamaze, kuko zitagaragaza umusaruro.
Mu mwaka w’ingengo y’imari warangiye tariki 30 Kamena 2019, akarere kabashije gushyira mu bikorwa imyanzuro y’umugenzuzi mukuru ku kigero cya 37%.


text:
Uyu musore mu kiganiro yahaye IGIHE yavuze ko yahisemo kujya muri uyu mwuga ashaka kugira ngo arebe ko yabona ubuzima cyane ko atari yorohewe kuko se yitabye Imana akiri muto.
Kabasire amaze igihe cy’umwaka umwe atangiye ibijyanye no kuboha ibyibo.
Yakomeje ati “Ndi imfubyi, data yapfiriye mu rugamba rwo kubohora igihugu, akaba yaraguye ku musozi wa Rebero, mama nawe umuryango we warashize kubera Jenoside yakorewe Abatutsi yabaye mu Rwanda. Papa yapfuye ari njye gusa abyaye bityo kuko mama yari akiri muto, yashatse undi mugabo ariko kuko atankundaga byaje kuba ngombwa ko ndererwa mu muryango wo kwa data.”
Ibyibo baboha akenshi byifashishwa n’abashaka gutaka mu nyubako zabo hakaba n’abandi babigura hari ikindi babishakira.
Avuga ko mu biruhuko yakundaga kujya gusura umubyeyi we, nyuma akaza guhura n’umubyeyi uboha ibiseke akaza gutangira gutyo kugeza ubwo abigize umwuga.
Aba babyeyi bakorana harimo abafite ibibazo bitandukanye barimo abarokotse Jenoside n’abandi bafite ibindi bibazo n’ubukene.
Ati “Ubuhanzi ni ibintu bindimo, naje gusura mama nzakumenyana n’umubyeyi wabohaga ibiseke, musanze mu rugo aho ni bwo igitekerezo cyaje, musaba ko namufasha nkajya mushakira isoko, nyuma ni bwo nabonye udufaranga duke mugezaho igitekerezo cyo gushaka abandi nkawe, tugafatanya ndetse nanjye bakanyigisha kuboha.”
Yakomeje avuga ko iyo aba abayeho mu buzima bwiza yari gutekereza gukora umuziki cyangwa ikindi kintu ariko akaza kwisanga mu bucuruzi bw’ibyibo, cyane ko kubutangira byari kumworohera kurusha ibindi.
Avuga ko yihuje n’ababyeyi barindwi bagakodesha inzu akajya amenya buri kimwe bakeneye ari nako bafatanya, akabafasha kuboha no gushaka amasoko y’ibyo bakora.
Ngo impamvu yahisemo gukora umwuga ujyanye n’umuco Nyarwanda kandi akaba yarumvaga byanga bikunze hari ikintu bizamwungura ndetse bigafasha no mu bukerarugendo bw’igihugu.
Ati “Ni yo nzira yonyine nari mfite yo gucamo mfasha abo babyeyi ku bushobozi bwanjye bukeya, ikindi ibindimo ni ubuhanzi kandi ni nabwo nahoze nkora. Nararirimbaga nkanandika indirimbo ariko ubu nta kinshimisha nko kubona abana b’abo babyeyi biga, n’ubwo biba bitoroshye. Burya mu buzima abacantege ntibabura ariko ntabwo nita ku bantu nk’abo banca intege bavuga ko ntagakwiriye kuba naragiye mu by’ibiseke, kuko ibyo ndimo nzi impamvu mbirimo nzi n’icyo nshaka.”
Mu myaka itanu uyu musore yifuza kuba yaba afite iduka ry’ibyo bakora ndetse n’isoko ry’imitako kugira ngo ubuzima bwe n’abo bakorana bukomeze kuba bwiza kurushaho ndetse n’abana b’aba babyeyi bakomeze kwiga no kubaho neza. Kabasire Iyadema ibikorwa bye abikorera muri sosiyete yise Basket Store.
Ushaka kumenya byinshi bakora wakanda hano:


text:
Tariki ya 4 Nyakanga 2021, nibwo imiryango 144 yari ituye nabi n’indi itishoboye yatujwe muri uyu mudugudu uherereye mu Murenge wa Kinigi mu Karere ka Musanze.
Aba baturage baganiriye na Radio1, bayibwiye ko nyuma yo kuwugeramo bishimira uburyo babayeho batakiri mu manegeka babagamo yashoboraga gushyira ubuzima bwabo mu kaga.
Mukeshimana Espérance, yavuze ko ubu atuye neza nta kibazo kandi muri uyu mudugudu abasha no korora ndetse yishimira no kuba ubutaka bwe akibufite akabasha kububyaza umusaruro.
Aba baturage bavuga ko gutuzwa aha ntacyo babinganya ariko abatujwe ku igorofa rya nyuma babangamiwe n’amabati ava, iyo imvura iguye bibasaba kwimukira ahatava.
Umwe yagize ati “Birashoboka ko ikibazo cyabaye mu misakarire y’abantu bahubatse hashobora kuba hari ahantu batarutse akaba ariyo mpamvu biri kuva gutya.”
Yakomeje agira ati “Biratubangamiye cyane kuko iyo imvura iguye ndyamye hari ubwo ihingukira ku buriri ikanyagira, iyo iguye ujya kuryama mu cyumba cy’abana cyangwa abashyitsi.”
Aba baturage kandi bagaragaje ibindi bibazo bibangamiye nko kuba amatiyo y’amazi yaribwe ntibavome ubu bakaba bakwa amafaranga menshi yo kuyishyura ndetse no kuba gaz bahawe zarashize badafite ubushobozi bwo kuzigura bagacana inkwi zikabangamira abatuye mu mazu. Abandi bakavuga ko hari amazu adafite ibirahure, bikaba bibateza imbeho ya nijoro.
Ku ruhande rw’Umuyobozi w’Akarere ka Musanze, Nuwumuremyi Jeannine, yavuze ko aya mazu akiri mashyashya hari kugenda harebwa amakosa yaba yarabayemo mu myubakire kugira ngo akosorwe.
Yagize ati “Ni ibintu bisanzwe wenda kubona hari ibati ritafashe ku rindi ugasanga hari kuza amazi. Ibyo byose turi kubikosora ahabonetse agakosa duhita tugakosora. Birumvikana amazu ntabwo amaze igihe kinini yubatswe, ahantu hose hari utwo tuntu tugenda dukosorwa kugira ngo birangire burundu.”
Umudugudu w’Icyitegererezo wa Kinigi watangiye kubakwa mu mpera za 2020, ukaba urimo ibikorwaremezo byose abawutuye bakeneye, wuzuye utwaye miliyari zisaga 20 z’amafaranga y’u Rwanda.


text:
Muri Kamena 2020 nibwo aba baturage batishoboye batujwe muri izi nzu zubatswe mu mudugudu wa Kabera mu Kagari ka Kibilizi.
Umwe muri bari bahawe inzu yavuze ko zatangiye gusenyuka zimaze amezi atatu gusa, ubwiherero burasenyuka burundu batangira gutira abaturanyi. Byaje kugera ubwo inzu yose igwa burundu, abari batujwe muri aya mazu bajya gukodesherezwa.
Yavuze ko inzu “Zaguye kuko zubatse nabi, bakoresheje amatafari atumye neza, batubwira kuzijyamo vuba cyangwa bakaziha abandi.”
Mugenzi we yavuze ko izi nzu “Zubakishishijwe amatafari atumye neza bagiye bagerekeranya, amazi yajyamo zigahita zigwa.”
Umuyobozi w’Akarere ka Karongi, Mukarutesi Vestine, avuga ko impamvu izi nzu zasenyutse ari ukubera Ibiza.
Yagize ati “Icyateye izi nzu gusenyuka zitaramara kabiri, ni ibiza byabaye bitewe n’imiterere y’ubutaka bw’ino buba bworoshye munsi, bihera hasi bituma amazu asenyuka”
Uyu muyobozi yavuze ko abari batuye muri izi nzu zasenyutse bari gukodesherezwa, ati “Turi gushaka ingengo y’imari n’umutekinisiye ubizi kugira ngo azakomeze hasi, kuko n’ubundi wongeye kubaka utakomeje hasi yakongera agasenyuka.”


text:
Ndifuza mbere na mbere kukubwira ko atari ubushake bw’Imana ko ukena. Ibyo ni uko kuva imfatiro z’iyi si zashyirwaho, Imana ntiyigeze iteganyiriza abantu yiremeye ko baba abakene; kandi ibyo yabigennye idashingiye ku ibara ry’uruhu, ubwoko cyangwa igihugu umuntu akomokamo.
Nzi ko muri Matayo 5:3, Yesu Kristo yavuze: “Hahirwa abakene ku mutima, kuko ubwami bw’Imana ari ubwabo.” Abantu benshi iyo basomye uyu murongo, bibwira ko Yesu yavuze “Hahirwa abafite ubukene bw’ibikenerwa ku bw’umubiri; kuko ubwami bw’ijuru ari ubwabo”. Nyamara Kristo si ibyo yavuze.
Umuntu w’umukene bivuga umuntu ufite ibyo akeneye adafite. Yesu Kristo avuga “Hahirwa abakene ku mutima …….” Yari agambiriye kuvuga ‘Hahirwa abakennye iby’ubugingo; kuko ubwami bw’Imana ari ubwabo. Ni yo mpamvu yongeye kuvuga, “Hahirwa abafite inzara n’inyota yo gukiranuka; kuko bazahazwa" (Matayo 5:6).
Umuntu ukennye ku bw’umubiri ni ukeneye ibigendanye n’umubiri.Kandi ibigendanye n’umubiri mvuga ni imyambaro, ibyo kurya n’aho kuryama cyangwa aho kuba. Yesu rero ntiyavuze ngo hahirwa abakeneye ibyo kurya, imyambaro, ubuzima n’ibyo kurya.
Nimvuga ibyo umubiri ukenera, nyamuneka ntubyitiranye n’imbuto za kamere zanditswe mu Bagalatiya 5:19-21. Njye sinshatse kuvuga kuri ibyo iyo mvuze ibirebana n’ibyo dukenera ku by’umubiri. Njye ibikenewe ku bw’umubiri nashatse kuvuga, ni imyambaro, ibyo kurya, inzu ndetse no kwivuza.
Ni yo mpamvu ari byiza ko umuntu arwanya ubukene bw’umubiri, mbese kubura ibyo kurya, imyambaro, uburyo bwo kwivuza n’inzu, hashingiwe ku magambo Yesu yavuze Matayo 5:3:
Ndashaka nongere nshimangire ko Atari ubushake bw’Imana ko uba umukene.
Ushobora kumbaza ukanambwira uti ese Bwana Mwakasege, niba atari ubushake bw’Imana ko dukena, none ko mbona hariho abakire n’abakene, Imana yaba itarabaremye bose?
Ni byo koko birananditswe mu gitabo cy’Imigani 22:2, ko “umukene n’umukire bahurira kuri kimwe ko bose baremwe n’Imana”. Nyamara menya ko n’ubwo abakene n’abakire bose baremwe n’Imana; kuva Imana itangira kurema, ntiyigeze iteganya ayo matsinda (abakene n’abakire).
Mbere na mbere Imana irema umuntu, ntiyigeze ngo abantu bamwe babe abakene abandi babe abakire.
Birazwi ko umuntu yaremwe mu ishusho y’Imana ngo ase na yo. Kandi ndemera ko wemeranya na njye ko Imana yacu atari umukene ku bw’ibyo ntitwaremwe mu buryo busa n’ubukene ngo duse n’ubukene.
Kubera iki nkomeza kuvuga mbitsindagira ko Atari ubushake bw’Imana ko tuba abakene?
Ubutaha tuzabagezaho igice cya 2 cy’ iyi nyigisho
Ev. Mwakasege


text:
Uburyo bwiza bwo kwishishikariza
Witegereza
Nabwo ugomba gutegereza ko haba umuntu ugukangurira. Niba ushaka gukora ugomba gutangira ntamuntu utegereza ko akubwiriza. Iyo watangiye gukora ikintu kandi wabishizemo imbaraga ugeraho ukamenyera kandi ugasanga nabwo ukigira ubunebwe buri kintu cyose ugikorera igihe.
Tangira kuri duke ufite
Niba harikintu ushaka gukora ariko ukaba ubona haribintu ubura bike, ntuzategereze ko ugira byin shi kugira utangire, icyaba cyiza nuko watangirana duke ufite. Urugero niba ushaka gutangira gukora umukoro wo kwishuri ukaba nta interineti ufite waba ushaka ibyo uri gukora ukura mumutwe wenda interineti wayibona ugahita ukomerezaho ariko watangiye.
Gabanya ibikurangaza
Niba ufite ibikurangaza byinshi utabasha kureka bituma ntakintu ukora ngo ugihe umwanya uhagije. Niba ari nka telefoni wayizimya cyangwa ukayibika ukiha igihe ntarengwa cyo kuyifata.
Gusaba ubufasha inshuti
Ugomba kugira inshuti zigufana kandi zikagutera imbaraga zikagushigikira. Inshuti nziza zigufasha kugera kure. Ntukagire inhsuti zikumanura.
Kureka abantu ngo bagushishikarize
Kumva ibyaho abandi bakubwira kuko singombwa inshuti, nabantu utazi bashobora kugutera imbaraga, cyane cyane ababigize umwuga gutanga imbaraga cyangwa icyo bita motivational qoutes.
Kumva indirimbo ziguha imbaraga
Iki nicyo kintu gifasha cyane kandi benshi bakora ariko batazi ko bitera imbaraga ariko bakajya kwikanga ibintu bashakaga gukora byarangiye batazi ko ari indirimbo zibatera imbaraga. Ariko burya niba utarunabizi kumva indirimbo bishobora gutuma ukora ikintu runaka vuba.
Guhora uri positive
Nubona ibintu bitari kugenda ntugahite ucika intege, ahubwo bihye bigutera imbaraga zo gukomeza gushiramo imbaraga. Kuko iyo ikintu kitari kugenda neza hanyuma ugacika intege wisanga ntakintu ugikora. Utangiye kubona uri gucika intege icyo wakora nukwibaza;
- Ese ibi nibyiza
- Ese nizihe nyungu zirimo
Jya wigirira impuhwe
Ibise bisobanuye iki? Bisobanuye ko utagomba kwivuna iyo ibintu bitagenze neza. Ntabwo ibintu byose bizagenda neza ariko ntukishinje ko
wenda watsinzwe kuko uba wiyica intege.
Kurushanwa muburyo bwiza
Ibyo abandi bakora ntibikagutere ishyari ahubwo bijye bigutera imbaraga zo gushira umwetemu byo wowe ukora.
Kwiyibutsa impamvu watangiye
Niba wumva nta mbaraga ufite ujye wiyibutsa impamvu watangiye gutya bizagufasha kuba wakomeza gukora kuko bizaguha intege.
Gushima ibyufite
Iyo ubona nta ntege ufite zo gukora ikintu runaka ntukarakare cyangwa ngo ugire umujinya. Ahubwo jyushima nibyo ufite kuko hari benshi baba bataragera aho uba ugeze.
Gutunganya ahukorera
Burya kugirango umuntu akore neza nuko ugomba gukora isuku ahantu uri gukorera kuko akavuyo gatuma umuntu adakora neza.Nibyiza gusukura neza aho wakoreye.
Kugabanya ibintu byinshi byo gukora
Iyo wihaye ibintu byinshi byo gukora harigihe wibagirwa bimwe, rero icyiza nuko wazajya ukora bike hubwo ukabikora neza.
Ntukiyime akaruhuko
Ibyukora byose jyuruhuka kuko nta muntu udakenera akaruhuko. Umuntu uruhuka akora neza kuko aba yaruhuye ubwonko.
Gukora imyitozo ngorora ngingo
Kuruhura umuburi uwukoresha imyitozo bitanga imbaraga na morale kuburyo ibyuzaba ugiye gukora uzabikora neza.
Kwihemba
Igihe urangije gukora ikintu runaka nibyiza ko wihemba kuko bigutera imbaraga zo kuzakora ikindi kintu neza ubutaha.
Leave a Reply
Ba uwambere gutanga ibitekerezo.


text:
Abantu bose ku isi baba bafite ubushobozi butandukanye, aribyo dukunze kwita impano. Bamwe muri bo baba bakora ibintu bitangaje nko kuzunguza amatwi, gukoza ururimi ku zuru ndetse n’ibindi.
Impamvu biba bidasanzwe ni uko ntago ari umuntu uwo ariwe wese wabishobora ahubwo bishobora bacye cyane.
Hano kuri Menya twashatse ibintu bitandatu utashobora gukoresha umubiri wawe. Gusa nk’uko nabivuze kubikora birashoboka ariko ni abantu mbarwa babikora bigakunda.
#1 Kurigata inkokora
Mu by’ukuri, uburyo umubiri w’umuntu ukoze hari ibice biba bitapfa guhura ku buryo kubihuza biba bigoye cyane.
Niba wumva ushobora gukora ikintu ushaka ku mubiri wawe. Ibi ntago bishobora kukorohera, yewe ushobora no kutabibasha.
#2 Kuzengurutsa akaboka n’akaguru
Ubyizere, ibi bikomeye kurusha uko ubikeka.
Gerageza kuzengurutsa akaboko kawe ukaganisha i buryo ubundi unazengurutse akaguru ukaganisha i bumoso. Cyangwa se mu bundi buryo, ubwo akaboko karagana i bumoso akaguru kajye i buryo.
Wabishoboye?
#3 Guhinira ururimi hasi
Ubundi urabi ko guhina ururimi ukarugira nk’agaheha ari ibintu byoroshye cyane, ariko ibi bigakunda waruhiniye hejuru.
Iki cyo gisa nk’ikitanashoboka. Ngaho noneho ruhinire munsi urebe ko bikunda.
#4 Kwikirigita ugaseka
Ushobora kuba utazi ko udashobora kwikirigita. Ntiwabishobora rwose, kuko kugira ngo umuntu agukirigite useke ni uko ubwonko buba butabyiteguye.
Iyo rero wikirigise ni igikorwa ubwonko buba bwotegiye rero k’ubw’ibyo ntushobora guseka.
#5 Kuzamura mukuru wa meme
Ukeka ko noneho mu bintu ufiteho ubushobozi 100% n’intoki zawe zirimo kubera ko uzihina uko ushaka cyangwa ukaba wazikoramo ibimenyetso nka peace. Sobyo?
Niba aribyo rero reka nkwereke ibintu unkorera:
Fata ikiganza cyawe ukirambike ku meza, hinira munsi urutoki rwa mukuru wa meme(urutoki rujyaho impeta) izindi zisigare zirambuye, ngaho noneho zamura musumbazose.
Ntibyoroshye se? Biroroshye.
Ngaho noneho kuri iyi ncuro hina musumbazose(urutoki rusumba izindi zose), ubundi ugerageze kuzamura mukuru wa meme yonyine urebe ko bikunda.
Byakunze? Ndakeka bitakunze.
#6 Kwitsamura ureba
Ni ibintu byakuvuna cyane kwitsamura ureba kuko iyo ugiye kwitsamura urahumiriza nta kabuza. Ibi byo ni ibintu byikora, ntago umuntu yabikora ariko nabyo birakaze kubikora.
Umusozo
Hari icyo wabashije gukora muri ibi? Niba hari kimwe muri ibi, ikomere amashyi uri umuntu udasanzwe rwose.
Niba ushaka kujya kuri list y’abasomyi ba menya wakiyongera kuri list ukoresheje form iri munsi. Mukomeze kuryoherwa n’iminsi mikuru!


text:
Duherukana umwarikazi Bella asezeranya Manzi ko bazahura maze akamubwira ikiri ku mutima we.Ibi byatumye bose bategerezanya igishyika cyinshi wa munsi ,buri wese yibaza igihe uwo munsi uzagerera ngo bahure maze akari ku mutima gasesekare ku munwa.
Ntihaciyeho igihe kirekire wa munsi Manzi yemereye Bella ko bahura kugirango amubwire ikimuri ku mutima uragera, ariko Manzi yumvaga afite amatsiko yicyo Bella ari bumubwire gusa ntiyabitindaho cyane.
Muri uko guhura Bella yari yabuze aho ahera abwira Manzi ko amakunda, gusa Manzi yabonaga ko Bella afite ikibazo niko kumubaza ati:”Bella ko utambwira kandi wambwiye ko hari ikintu ushaka kumbwira bimeze bite?Urabizi dufite kugira vuba tukajya kwiga kuko dufite isuzubabumenyi(CAT) nimugoroba”.
Bella akomeza gutekereza, nuko ahita abwira Manzi ati:”Erega Manzi no kuba twahuye byonyine tugasangira nibyagaciro cyane, gusa icyo nagushakiraga cyane nuko nagushimira tukanasangira. Ni ukuri Manzi ni byinshi cyane ujya umfasha mu masomo yaburi munsi ariko nari ntarafata umwanya ngo nkushimire “. Manzi yahise yumva bimurenze kuko yumvaga gusobanurira bagenzi be byaba ari ibintu bisanzwe nuko nawe ashimira Bella uwo mutima wo gushimira afite.
Bella yahisemo kureka guhita abwira Manzi ko amukunda kuko yibazaga uko Manzi yahita abyakira muri ako kanya. Bella yumvaga bishoboka ko yabyakira nabi. Ariko nubwo Manzi yabaga yitaye kumasomo cyane, nawe yari yarakunze Bella kubera imico myiza yagiraga, kandi nubwo i wabo wa Bella bari abakire ntago Bella yabyiratanaga nka bamwe mu bakobwa uko babigenzaga.
Bakiraho Manzi yashatse kugira icyo abimubwiraho ariko ariyumvira ati:” Ese ubu mbwiye Bella ko namukunze yabyakira ate? Ese birakwiye ko mbimubwira”? Manzi yahisemo kubireka nuko bakiva aho bafata urugendo bajya ku ishuri kugirango Manzi asobanurire Bella ku isomo bari bagiye gukoraho.
Haciye ho nk’icyumeru abandi bakobwa bamukundaga babona Manzi akunze kuba ari kumwe na Bella, batangira gufuha cyane bakeka ko Bella ashobora kuba yabatwara Manzi. Manzi yarumuhungu mwiza ahantu hose, bityo rero bituma ishuti za Bella zimwe na zimwe zimucikaho ahubwo noneho zitangira gushaka ukuntu zamutanya na Manzi.
Manzi yarafite inshuti ye yitwa Shema yizeraga babwirana ibintu byose, nuko aza kuyibwira ko yakunze umwana w’umukobwa witwa Bella ariko ko yabuze aho ahera ngo abimubwire, Shema yaramusetse cyane ati:”hhhhhhh Ese Manzi burya nawe ibyo byakubaho? Njye numvaga ibintu byo gukunda biba bitagufasheho ariko urantangaje”.
“Gira vuba rero ubimubwire kuko Bella ni umukobwa ukunzwe cyane hano mu kigo kubera nimyitwarire ye, ahubwo se uracyategereje iki mwana? Wowe bigire vuba ubwo nagukatira uzihangane nyine”.Manzi yabitekerejeho amubwira ko uko byagenda kose azabimubwira.
Bella nawe aho ari yabaga atuje atekereza kuri Manzi, muri ako kanya yicaye hacaho abakobwa bagera nko muri batanu baramuseka cyane umwe muribo avuga cyane kugirango Bella aho yicaye abyumve ati:” Birashoka ko uriya ari Bella wicaye hariya ameze nkaho byamucanze ra! Ntazi aho Manzi yibereye n’incuti ze mukabari!”
Undi muri bo ati:” ubundi se mubona Manzi ari umuhungu nyabaki ko nta n’amafanga yigirira, numvise ariko ngo arashaka kujya arya Bella amafaranga”.Impamvu babivugaga bashakaga ko Bella yabyumva bityo akazikuramo Manzi.
Bella byaramubabaje cyane kuko ntiyarazi ko Manzi anywa inzoga, ikindi kandi ngo Manzi arishakira kumurya amafaranga. Yahise ava aho yari yicaye arataha, nko muma saa tatu yumva telephone irasonnye arebye asanga ni Manzi uri kimuhamagara, maze yumva ntashaka kumwitaba kubera ibyo yari yamwumviseho. Ahita amukupa kuko yumvaga ababaye cyane, Manzi arongera arahamagara. Mbere yuko Bella ayikupa Yarabanje ariyumvira ati:”……….”


text:
Ndi Alicia nje kuba komereza inkuru y’ubuzima nanyuzemo. Ngiye kubakomereza uko Mukadata yaje kumbera ikigeragezo muburyo butari bunyoroheye. Reka mbamare amatsiko mbakomereze.
Papa yaje gukora ubukwe mvagamutungo na mukadata ,Papa yari umukristo akunda gusenga cyane nanjye yajyaga abinoza. Ubukwe bwarabaye noneho nibwo nabonye Nyogokuru yishimira umugore wa Papa kurwego rwo hejuru icyo atarazi nuko yarimo yihamagarira urupfu.
Nyina w’umugore wa Papa yari umugome kurusha Nyogokuru, kuburyo Nyogokuru atigeze amenye ko ari gusekera abanzi. Mukadata yaje kujya amfata nabi kurwego rwo hejuru gusa Papa ntiyabimenyaga kuko yatahaga muri weekend kubera impamvu z’akazi.
Iyo Papa yabaga ahari nabaga mfashwe neza kuburyo niyo najyaga kumubwira uko mbayeho nabi yanyitaga umutesi akumva ko ibyo mubwira mbandi kubeshya.
Sinjye warotaga vacance irangiye ngo njye ku ishuri. Cyakoze najyaga ku ishuri merekejwe na Papa ibikoresho byose nabaga mbyujuje. Byakomeje gutyo ubwo nari mu wa kabiri w’amashuri yisumbuye, maze ikiruhuko gikuru kiba kirageze.
Natashye numva nabyo nshaka pe, nageze murugo nsanga Papa atagikora ka kazi, uwo munsi narishimye kuko numvaga ngiye kubaho neza. Byaje kuba ngombwa ko Nyogokuru aza kuba murugo gusa Mukadata ntago yabyishimiye.
Nyogokuru yatangiye kujya abona hari iminduka murugo, nta mukozi warugishakwa akazi kose ninjye karebaga kuburyo najyaga kwiga simbibashe kubera umunaniro. Umuhungu wa mukadata yarankundaga cyane kuburyo imirimo yose yayimfashaga rwihishwa kuko iyo nyina yamubonaga yaramuhanaga.
Byageze aho Nyogokuru na Papa batakivuga murugo, Papa yarasigaye abona uko Mama we yirirwa atongana n’umugore we biramuyobera. Akajya abwira nyogokuru ngo niwe wamwizaniye reka amwigarike.
Gusa Papa y’umvaga bizashira ari amatiku yabagore, papa yaje koherezwa gukorera hanze igihe cy’umwaka. Maze asiga anguriye telephone nziza cyane ngo tujye tuvugana, ansigira n’amafranga ibihumbi 100 byo kujya nkoresha kwishuri ambwira ko azanyohereza n’andi ninyakenera. Ntubwo yansigiye ibyo byose njye ntago nari nishimye pe.
Papa akimara kugenda nibwo amarembo yo kugira ngo mukadata anoteze yarafungutse neza. Gusa icyari gisigaye nk’imbogamizi kuri we yari Nyogokuru. Nyina yaje kumugira inama y’uko agomba kutwica twese maze bakagurisha imitungo yose akigendera gusa ninjye wabashije kuroka urwo rupfu ariko nyogokuru we yaje gupfa nkurwo yishe mama.
Ubwo nyogokuru yaramaze gupfa ninjye wari gukurikira ariko imipango yose naje kuyibwirwa na wa mwana wa mukadata ambwirako ngomba gushaka aho nzajya. Mubyukuri si nari kugenda nsize I wacu. Ibyari biri kuba byose papa nabyo yarazi dore ko na telephone yari yaransigiye mukadata yari yarayinyatse.
Papa aho yarari yarazi ko ari amahoro murugo, naje kwigira inama yo kutava murugo gusa sinapfaga kurya ibyo mukadata yamaga kuko nakekaga ko haba harimo ibinyica. Niyo yajyaga kuma ibyo kurya barabanzaga bakarya njye akama ibyagiye bisigara kumasahani, cyakoze umwana we yaramucungaga akanzanira icyo kurya gusa iyo yamufataga narabiziraga.
Papa ajya kugenda yasize ngiye kurangiza uwa gatatu. Naje kujya nkoresha amafranga yamaye ariko yo mukadata ntiyarazi ko nyafite. Nize neza ndatsinda ariko sinagize amahirwe yo gukomeza amashuri.
Mu mafranga Papa yari yarasigiye umugore we harimo nazandihira ishuri ariko yanga ko nkomeza kwiga ngo nzajya mufasha ibyo murugo. Aho niho inzozi z’ubuzima bwanjye zaje gupfira. Nakomeje kubaho gutyo mu buzima butanyoroheye, byaje kunkomerera cyane ubwo bwa papa yaramaze kongererwa igihe cyakazi.
Nyimara kubwirwa ayo makuru nafashe umwanzuro wo kuva murugo nkajya gushaka ukundi nabaho. I wabo wa papa ntibankundaga habe nagato kuko ntibari bazi nuko mbayeho rero ntahantu narimfite njya kuba kuko ntamuntu wo kwa mama narinzi.
Cyakoze naje kujya kunshuti yacyera ya mama nubwo nawe yiberaga mu buzima bwo gukora mukabari. Muri ubwo buzima bungoye byaje kumviramo gufatwa kungufu n’umugabo wuwo mugore w’incuti ya mama. Maze nawe aranyirukana anyita indaya.
Story yanjye nindende cyane pe ariko nzayibabwira yose, gusa wibuke ukore share kunshuti zawe zizumve uko Imana yaje kungirira neza
Reka nzabakomereze ubwo naje gutangira kujya nkora akazi ko murugo
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ngoma:Abasenateri bijeje abagize urwego DASSO ubuvugizi ku mbogamizi bafite
Yanditswe na MANISHIMWE NOËL
Abasenateri babiri bagize Komisiyo y’ububanyi n’amahanga, ubutwererane n’Umutekano, mu Nteko ishinga amategeko umutwe wa Sena y’u Rwanda, basuye abagize urwego rwunganira akarere ka Ngoma mu mutekano (DASSO) baganira nabo, babizeza ko ibyifuzo byabo bizashyikirizwa inzego bireba kugira ngo bishakirwe ibisubizo.
Ni ibyagarutsweho kuwa 03 Gicurasi 2018, mu ruzinduko Abasenateri Bishagara Kagoyire Therese, na mugenzi we Mushinzimana Appolinaire bagiriye mu Karere ka Ngoma muri gahunda Abasenateri bari gukorera hirya no hino mu turere tw’u Rwanda, hagamijwe kumenya no kugenzura iyubahirizwa ry’itegeko no 26/ 2013 ryo kuwa 10/05/ 2013 rishyiraho urwego rwunganira Ubuyobozi bw’Akarere mu gucunga umutekano ruzwi nka DASSO, rigena inshingano n’imikorere byarwo.
Abari muri uri rwego rw’umutekano rwa DASSO bagaragara kenshi bafatanya n’inzego z’ubuyobozi n’abaturage mu turere no mu mirenge mu bikorwa bidandukanye, bambaye imwambaro w’akazi ubaranga w’ibara ry’ikatsi, n’inkweto z’umukara.
Munyamfizi Habimana, Umuhuzabikorwa Urwego rw’Umutekano rwa DASSO mu Karere ka Ngoma, yabwiye Imvaho Nshya ko mu myaka 4 bamaze bakora umurimo wo kunganira inzego z’ibanze mu gucunga umutekano, hari byinshi bishimira bagezeho harimo no gufatanya n’abaturage mu bikorwa by’iterambere, magingo aya iterambere rikaba riri ku rugero rwiza, kandi igishimishije akaba ari uko abaturage basigaye bakora imirimo yabo nta cyo bikanga, kuko bafite umutekano usesuye.
Ku rundi ruhande ariko Munyamfizi anagaragaza zimwe mu mbogamzi abagize uru rwego bahura na zo mu kazi kabo ka buri munsi, ari na zo bagaragarije Abasenateri nk’izituma inshingano zabo zituzuzwa 100%.
Yagize ati “Mu mbogamizi dufite harimo kuba mu kuzuza inshingano zacu habaho no guhangana n’abanyabyaha nk’umuntu wafashe umwana ku ngufu azi neza ko ashobora gushyikirizwa ubutabera agakatirwa igifunzo k’imyaka myinshi, ushobora kujya kumufata nka DASSO, akaba yanakwiyenza akakugwaho, cyangwa akakugirira nabi. Kubera iki? Nta bwo tuba dufite imbunda, ariko noneho nibura wenda tubaye dufite amapingu, byaba byoroshye .”
Akomeza avuga ko hari n’aho bahura n’imbogamizi zo kugera mu bice bitandukanye kubera ubushobozi buke, ku buryo baramutse bahawe nk’ikinyabiziga nka moto byabafasha kugera ahabereye ibyaha hose.
Ati “Twifuza uburyo bwo kugera aho ibintu byabereye kuko kugeza ubu nta moto, cyangwa imodoka tugira. Akenshi kuva ku Murenge, ukagera mu midugudu runaka bitewe n’icyo ugiye gukora biratugora.
Ariko noneho hakaba n’ikindi kibazo cya bamwe mu baturage bashaka gusebya DASSO, hari n’aho twagiye twumva abaturage bishyira hamwe bagahimba ibyaha bakabishyira kuri DASSO, na hano muri Kazo byigeze kubaho, ariko ibyiza ni uko dushima ubutabera bw’u Rwanda, kugeza ubu abo dukorana bose nta kibazo kindi dufitanye n’abaturage n’abayobozi.”
Senateri Mushinzimana Appolinaire yabwiye Imvaho Nshya ko ibibazo byo kutagira ibikoresho by’ubwirinzi nk’amapingu, uburyo bwo kugera hirya no hino mu midugudu, kutazamurwa mu ntera uko bikwiye, n’ibindi abagize urwego rwunganira akarere mu mutekano rwa DASSO bagaragaza bifite ishingiro, ariko avuga ko hari n’ibishobora gukemurwa ku bufatanye bw’abaturage n’abayobozi.
Ati “Ibyinshi birumvikana kandi bifite ishingiro kandi icyo tuzakora, ni ukubihuza, tukabisuzuma, tukabishyikiriza Sena, nyuma bigashyikirizwa inzego bireba kugira ngo harebwe icyakorwa, bibonerwe ibisubizo niba harimo n’ibisaba ko itegeko rihinduka, bishobora kuzakorwa.”
Akomeza agira ati “Ariko nko ku kibazo cyo kutagira uburyo bwo kugera hirya no hino bari mu kazi ka bo, bashobora no kubikemura hakarebwa uburyo bagura moto cyangwa imodoka, bakayita iy’umutekano. Tujya twumva aho bikorwa ku bufatanye n’abaturage.
N’ibijyanye n’umushahara wabo, hari buryo itegeko ribiteganya, ubuyobozi bw’Akarere bukwiye guharanira ko ibyo byubahiriza.”
Rwiririza Jean Marie Vianney, Umuyobozi w’Akarere ka Ngoma wungirije ushinzwe iterambere ry’ubukungu, avuga ko abagize urwego rwa DASSO bashimirwa ubwitange bagaragaza mu kazi kabo ko kubungabunga umutekano no mu bikorwa biteza imbere imibereho myiza y’abaturage, kandi yabijeje ko akarere kari guteganya kunoza imihemberwe yabo (kuzamurwa mu ntera), hashingiwe ku biteganywa n’itegeko ribashyiraho.
Urwego rushinzwe umutekano rwa DASSO, ni urwego rwunganira Ubuyobozi bw’Akarere mu gucunga umutekano, rwashyizweho mu Rwanda kuva mu mwaka wa 2013 rusimbuye abitwaga ba ‘Local Defence’; abarugize batangiye imirimo mu mwaka 2014.
Abagize uru rwego bashimwa cyane n’abaturage ku kijyanye n’ikinyabupfura ndetse n’indangagaciro z’ubunyangamugayo bibaranga, aho mu bihe butandukanye abagize uru rwego bagiye batoragura amafaranga menshi, bakarangisha ba nyirayo kugeza bababonye bakayabasubiza.


text:
Bimwe muri ibyo bisiga twabonyemo amoko atandukanye y’inkongoro zirya ibisigazwa by’inyama n’imirambo. Ntabwo rero inkongoro zikora ako kazi zonyine ahubwo na Marabou Stork irazifasha kugira ngo ako kazi kagende neza.
Ku mugabane wa Afurika, Marabou Stork ni cyo gisiga kinini cyane gikora isuku binyuze mu kurya ibisigazwa byavuye ku nyamaswa zapfuye cyangwa se ku mirambo y’abantu.
Ku bw’iyo mpamvu ibi bisiga hamwe n’ibindi bikora akazi nk’ako bifitiye urusobe rw’ibinyabuzima akamaro harimo n’abantu kuko bikumira indwara nyinshi zashoboraga kutugeraho iyo biba bidahari.
Nimutekereze ku nyamaswa zipfira muri Pariki uko byagenda hatabayeho gukoramo isuku. Marabou Stork mu Rwanda wazibona muri Pariki y’igihugu y’Akagera no mu Mujyi wa Kigali hamwe na hamwe zirahaboneka.
Imiterere ya Marabou Stork
Marabou Stork ni igisiga gifite amaguru y’umweru maremare cyane, kikagira umutwe n’igikanu kuri ibyo bice byose byambaye ubusa kuko nta bwoya bugaragaraho.
Iki gisiga kandi kigira umunwa munini. Ntabwo ari ibyo gusa, ahubwo gifite uruhago rufite ibara ry’iroza mu gatuza. Inyuma gisa n’umukara ariko ku nda hafite ibara ry’umweru. Ikigabo n’ikigore byose birasa ariko iyo iki gisiga kikiri gito kiba kijya gusa n’ikigina kandi gifite umunwa muto.
Ku rwego w’Isi habarurwa ibihumbi byinshi by’ibi bisiga kandi no mu Rwanda birahaboneka. Mu gihagararo Marabou Stork ishobora kugira ubujyejuru bubarirwa hagati ya 120-130 cm.
Marabou Stork kandi ishobora kugira ibilo biri hagati ya 4- 8. Iki gisiga kirama imyaka iri hagati ya 25-41. Uburebure bw’amababa yayo ni 225-287cm.
Marabou Stork iba ahantu hameze gute?
Marabou Stork ishobora kuba mu bishanga ndetse n’imusozi. Ishobora kandi kuboneka mu mukenke, mu byatsi bigufi, ku nkombe z’ibiyaga n’inzuzi no mu bishanga.
Marabou Stork itungwa n’iki?
Marabou Stork irya imyanda, irya ibintu byapfuye kandi iby’ibanze ikunda kurya ni amayezi. Gusa nubwo bimeze bityo ishobora no kurya izindi nyoni nk’inuma, pelican, imishwi ya cormorant n’ibindi. Iyo Marabou Stork ifite imishwi ikunda kuyigaburira amafi, ibikeri, imitubu, ibikururanda, ibyana by’ingona cyangwa amagi yayo, imiserebanya n’inzoka.
Imyororokere ya Marabou Stork
Marabou stork ni ibisiga bikora umuryango w’ikigabo n’ikigore kimwe bizabana ubuzima bwose. Iyo bigiye kororoka bishaka ahantu byororokera ari byinshi cyane.
Akenshi byororoka mu gihe cy’izuba. Ikigore gitera amagi 2-3. Igihe cyo kurarira ayo magi ni ukwezi (iminsi 30). Iyo imishwi imaze guturagwa ikigabo n’ikigore bifatanya kuyitaho uko bikwiriye hagati y’ibyumweru 13-15.
Iyo mishwi nubwo iba imaze gukura bihagije ariko ikomeza kubana n’ababyeyi bayo andi mezi ane. Marabou Stork itangira kororoka nibura yujuje imyaka ine.
Marabou Stork ibangamirwa n’iki?
Marabou Stork ntabwo zigeramiwe muri iki gihe nk’uko tubikesha Umuryango Mpuzamahanga wita ku bidukikije. Nubwo bimeze bityo, muri Nigeria bahiga cyane ibi bisiga kugira ngo bajye kubigurisha no kubikoresha mu buvuzi gakondo.
Marabou Stork kandi zishobora gutwikwa n’umuriro kuko igihe ahantu hari gushya zigenda imbere y’umuriro zirimo kurya ibisimba birimo guhunga. Ku bw’iyo mpamvu hari igihe zisanga umuriro wazitwitse.


text:
Burera: Umubyeyi wabyaye aherekezwa n’abantu benshi bagenda n’amaguru baririmba
Abaturage bo duce dutandukanye two mu karere ka Burera batangaza ko guherekeza umubyeyi wabyariye kwa muganga bakamugeza mu rugo ari umuco wabo ngo kuko baba bishimira ko umuryango wabo wungutse undi mwana.
Muri utwo duce iyo umubyeyi yabyariye kwa muganga abandi babyeyi b’aho atuye bajya kumusura kwa muganga ndetse yataha bakamuherekeza bagenda n’amaguru bamuririmbira inzira yose kugera mu rugo iwabo, nubwo aho baba bagiye baha ari kure.
Mu nzira bataha bagenda n’amaguru, usanga uwo mubyeyi wibarutse aherekejwe n’abantu biganjemo abagore bagenda baririmba, babyina, bavuza impundu, bakoma amashyi ndetse banavuza ingoma, amajerekani cyangwa amadebe bishimira urwo ruhinja rwavutse.
Uko bagenda mu nzira baba bakikije uwo mubyeyi wabyaye nawe ateruye umwana mu ntoki, yananirwa abandi babyeyi bakamwakira.
Uwo muco ugaragara cyane mu karere ka Burera, ubona abawukora bawishimiye kuko iyo baherekeje umubyeyi wibarutse bose baba bagaragaza akanyamuneza mu maso. Abatawuzi nabo usanga bari ku mihanda bahagaze bareba abo baherekeje uwo mubyeyi, batangaye.
Bamwe mu bagore bo mu karere ka Burera twaganiriye bavuga ko abajya guherekeza umubyeyi wibarutse umwana ari abo mu muryango w’uwo mubyeyi ndetse n’abo mu muryango w’umugabo we.
Ngo abajya guherekeza uwo mubyeyi babararika ariko iyo uwararitswe atagiye kwifatanya n’abandi guherekeza uwo mubyeyi nta kibazo bitera nubwokuba ari ukwica umuco.
Uwamariya Blandine, umwe mu bagore twaganiriye, avuga ko iyo batashye bakagera mu rugo, bavuye guherekeza uwo mubyeyi, bahasanga abandi babategereje ubundi bagakora ibirori. Agira ati “…tugera no mu mago tukabyina tuba twaguze imisururu twayisize mu mago.”
Nubwo yaba afite imodoka ntibibabuza kumuherekeza
Uwamariya akomeza avuga ko n’iyo umubyeyi wibarutse yaba afite imodoka cyangwa se afite ubushobozi bwo kuyikodesha ntibibabuza kumuherekeza bagenda n’amaguru kandi banamusanganiye kwa muganga aho yabyariye.
Agira ati “Nubwo yaba yishoboye, niwo muco, imodoka yamugeza mu rugo ariko agasanga yo abaturage buzuye yo. Ariko no ku bitaro twamusanzeyo.”
Nyirampakaniye Josephine yongeraho ko iyo umubyeyi wibarutse afite umugabo w’umumotari, uwo mugabo we n’abandi bamotari bagenzi be bajya kumutwara ariko abandi basigaye bakagenda n’amaguru bakamusanga mu rugo iwabo.
Agira ati “Niba uri umumotari, baragenda bamara kugenda noneho moto zikamutwara, umubyeyi n’abamuherekeje bakagenda abandi basigaye inyuma nabo bakamusanga mu rugo, ubwo tukishimira umubyeyi…ni ibyishimo tuba twishimiye nyine ko twungutse umwana w’umuntu n’ubundi.”
Nyirampakaniye akomeza avuga nta mubyeyi ushobora kubura abamuherekeza. Agira ati “Nubwo baba bake ntiwabura n’icumi. Hari n’uwabona na 80 cyangwa 100 biterwa n’umuryango uko uba ungana.”
Abo bagore twaganiriye bavuga ko mbere amavuriro ataraba menshi mu karere ka Burera ngo abagore babe ariho bajya kubyarira, abagore benshi babyariraga mu ngo zabo. Muri icyo gihe nabwo abo mu muryango y’umugore wabyaye ndetse n’abo ku mugabo we n’abandi bazaga kubashimira, banishimira uruhinja babyaye.
Uwamariya agira ati “(twabyariye mu rugo) baraduhembaga. Mugenzi wawe akazana nk’ipfukire (ibihembo bazanye mu duseke) n’ikijerekani cy’umusururu…n’umubyeyi wawe akaguhemba…”.
Abo bagore bakomeza bavuga ko guhemba umubyeyi wibarutse ari no “gushimira Imana” ko yakize kandi banagira ngo asubize munda yavuyemo uwo mwana.
Bakomeza bavuga ko ariko uwo muco wo guherekeza umubyeyi bagenda n’amaguru ari benshi baririmba usigaye hake mu karere ka Burera kubera iterambere. Gusa ariko ngo aho usigaye barawishimira kuburyo batawureka.
Norbert Niyizurugero
Ibitekerezo ( 15 )
VRAIMENT KIBA NAHANDI UGO MUCO GWAKWIMAKAZWA COKORA BYABA BZA PE! Muire Amahoro & Kacikaci
Uyu muco ni mwiza cyane natwe i Kigali tuwigane peeeee
yoo!nubwiza cyane nuko twese tubigenje dutyo kuboneza urubyaro twabireka.
uyu muco ni mwiza cyaaane! iyaba wakwiraga hose mu rwanda
nukuri birashimishije pe!
Uyu muco nimwiza cyane urwanda rubishoboye rwawigira ho. Icyo nasaba umunyamakuru munkuru utaha nuko yatugeza ho uburyo icyo bita umuryango gikomeye (gifite agaciro) kurusha abategetsi baba batowe. Kuburyo imanza hafi yazose muri burera zicibwa mumuryango bikazaja munkiko ari uko byakomeye. Igishimishije ni ibihano baca abakoze amakosa
Ahubwose wagize ngo nuwo muco bafite mwiza gusa nashimishijwe nuko batwerera umuntu yagize ubukwe baguha 1/2 cyikinyobwa wazanye ubundi ikindi 1/2 ndavuga amacupa atandatu 6 akaba ayanyirubukwe kandi ugasanga bishimye ureke mu bugesera utwerera wateze nimodoka ugataha nta na fanta bahaye uwo uhetse.
biranejeje cyane yaba nahandi byashobokaga byagakozwe!
Nubundi kuva kera umuco watangiriraga I Burera ugakwirakwizwa mugihugu hose. None rero reka wamamare mugihugu cyose. Ibi nabyo reka abanyamahanga bazaze kubitwigiraho abo bizarakaza bazarakare. Biranejeje kuburyo binandenze. Ahubwo nimodoka zige ziva munzira tunyureho tumuherekeje.
Mbega byiza weee!Agahugu umuco akand’uwako!Muri abantubeza peee!Urukundo rujye rukomeza rubarange nk’abanyarwanda!
Mbega byiza weee!Agahugu umuco akand’uwako!Muri abantubeza peee!Urukundo rujye rukomeza rubarange nk’abanyarwanda!
Mbega byiza weee!Agahugu umuco akand’uwako!Muri abantubeza peee!Urukundo rujye rukomeza rubarange nk’abanyarwanda!


text:
Mwiseneza Josiane wabaye Miss Popularity mu irushanwa rya Nyampinga w’u Rwanda 2019, yahishuye ibyihishe inyuma ku mamafoto yagiye hanze amugaragaza yambaye nk’umugeni wasezeranye anakomoza ku byavuzwe by’uko yatandukanye n’umukunzi we wamwambitse impeta akamusaba kuzamubera umugore.
Mu kiganiro yagiranye ISIMBI TV, yavuze ku byavuzwe by’ubukwe bwe bwari basakuje kubera amafoto yagiye hanze amugaragaza yambaye nk’uwasezeranye. Abenshi bari bafite amatsiko yo kumenya niba ubu bukwe ari bwo cyane ko hasize igihe umusore witwa Tuyishime Christian bari mu rukundo amwambitse impeta undi nawe akamubwira YEGO akamwemerera kuzamubera umugore.
Mu kumara abantu amatsiko Miss Josiane avuga ko ubukwe nta bwabaye ahubwo ko amafoto yagiye hanze kwari ukugaragaza ibizagaragara muri filime yakinnyemo yamaze no kujya hanze ikaba igaragara kuri shene yitwa "Rwandanallstar Tv" . Bamubajije bati "Josiane yakoze ubukwe ariko nta mugabo twabonye", maze asubiza agira ati: "Ni filime ntabwo ari ubukwe bwanjye".
Ati "Iriya kanzu nyine nk’uko babibonye y’ubukwe nabaye umugeni, nari nabaye umugeni muri filime cyane ko n’ibintu nakinnye ni ibintu n’ubundi biri byo filime yitwa "True Romance". Yabajijwe uko iyi filime iteye maze asubiza agira ati: "Filime itangira nakoze ubukwe n’undi musore bari bubone tugakora ubukwe nyine turi couple ikundana nyuma ubukwe bukarangira nyine tukajya mu rugo nk’abageni noneho mu rugo tugezemo hari inzitizi ziba nyine, ziba ku bantu benshi bakunda bahura nazo duhura n’imbogamizi nyine zigoye cyane " .
Yakomeje avuga ko izi mbogamizi zituma urukundo rwabo ruzamo agatotsi asaba abantu kureba iyo filime bakamenya uko byagenze n’uko bitwaye muri izo mbogamizi. Yakomoje kandi ku byavuzwe by’uko ubukwe bwe bwapfuye maze ashimangira ko izo nkuru zavuzwe nta n’imwe nzima irimo ati: "Inkuru zavuzwe nta ni’mwe irimo y’ukuri kuko ni nayo mpamvu nabihoreye, narabaretse twembi [n’umukunzi we] twabigiyeho inama turavuga ngo reka tubyihorere bivugwe bisakuze".
Miss Josiane yakomeje avuga ko kuvugwa ho ibinyoma atari ubwa mbere bibaye, yongera gutanga urugero rw’ibyavuzwe mu bihe byashize by’uko yatwite agakuramo inda. Ibintu nk’ibi ngo iyo abibonye aricecekera ntahite ajya mu itangazamakuru.
Miss Josiane hashize igihe yambitswe impeta mu birori byabereye i Musanze
Yashimangiye ko najya gukora ubukwe azabitangaza ati: "Nibijya kuba tuzababwira ariko habura igihe gitoya". Ngo kuri we kubishyira mu itangazamakuru ntacyo byamutwara ariko ngo umukunzi we ntabwo abikunda. Yabajijwe uko umukunzi we yakiriye ibyavuzwe byo kuba yaratandukanye na nawe maze asubiza avuga ko byamubabaje ati: "We byabanje kumugora cyane rwose ashaka n’ikintu yabikoraho ariko yaje kubyakira".
Yabajijwe imbogamizi yaba yarahuye nazo mu rukundo mu buzima bwe busanzwe, avuga ko yagiye mu rukundo ari mukuru yaranamamaye icyakora agaragaza ko imbogamizi yahuye nazo ari uko urwo rukundo rwamenyekanye. Yagize ati: "Kuba ndi mu rukundo abantu bose bazi ko ndi mu rukundo gusa hari icyo bimfasha kimwe ariko na none biragorana kwirirwa abantu bandeba bareba ibiki n’ibiki icyabaye ehhh! harya ubwo ntibyagenze gutya, usanga nyine abantu barimo baranyinjirira mu rukundo cyane".


text:
Imana yakuremye igufitiye umugambi Mwiza
Imana ijya ku kurema yakuremye mu ishusho yayo .Itangiriro 1:26-29. Uwiteka Imana imaze kurema umuntu imujyana mu ngobyi ya Edeni ngo: 1.ayibemo 2.ahingire ibirimo 3.ayirinde.Itangiriro 2:15.
Imana imaze kurema umuntu yamushakiye aho kuba ariko icyaha gituma umuntu yirukanwa muri ya ngobyi. Umwami wacu Yesu aza kuducungura aduha agakiza gatuma duhinduka abana b,Imana,nyuma yo gukizwa Imana idushakira aho kuba ngo tubone uko tubasha kuba mu buzima bushya bwo muri Yesu Kristo.
Urushengero ni aho Imana idutoranyiriza ngo tuhabe ,turerwe,twigishwe, tubungabunge agakiza kacu,dukore ibikorwa by,Imana kubw,impano yashyize muritwe ngo ubwami bw,Imana bugume bwaguke kandi tugomba no kurinda urushengero rwacu. Imiryango yacu incuti zacu,ndetse na benshi bazatabarwa ku bwacu kuko dufite isezerano ko amahanga yose azaherwa umugisha muritwe nkuko yarihaye Aburahamu natwe tukaba turi abuzukuru be.itangiriro 12:1-3
Mu gukorera Imana yadusezeranyije ko izabana natwe ariko natwe tugomba kugenda twitondera amategeko yayo kugirango tubashishwe ibyo tuzakora.Imana yatoranyije Mose ngo ajye gukura ubwoko bwayo muri egiputa kandi ibwira Mose kubaka igicaniro no kujya bayitambira ibitambo ku gicaniro bivuye mubyo batunze.Abalewi 1:1-2.
Ubwoko bw,Imana bwagombaga kubaha Mose no gufatanya nawe kandi bakirinda kumunegura .tubona aho Miriyamu yamuneguye asesa ibibembe.
Natwe bitwigisha gushyira hamwe n,Umukozi w,Imana, mu bikorwa by;Imana tugafatanya kubaka urushengero Imana yatugiriye ubuntu ikaduha kuko rufite umumaro munini kuri twe no ku miryango yacu,…Kubara 12:7-9 Kuva 17:11
Mu gukorera Imana iyo twitanze mu kuyitangira tubiboneramo umugisha tubona mu ijambo ry,Imana Umwami Dawidi kubw,urukundo yakundaga Imana no kubwo kwibuka ibikomeye Imana yamukoreye ko yifuje kubakira Imana inzu akabyitegura abika ibintu by,agaciro kubw,icyubahiro yahaga Imana ye natwe biratwigisha ngo tugiye gutangira Imana twibuke ibyiza byinshi yadukoreye bitume tuyitangira n,umutima ushima kandi tuyihe iby,igiciro .1Ingoma 22:11-19
Tubona n,umudamu wari umupfakazi afite umwana ,Imana yohereza umukozi wayo Eliya ngo atungwe n,uwo mudamu wari usigaranye agafu n,utuvuta agira kumvira abiha uwo mukozi w,Imana bituma Ijambo ry,Imana risohora ngo: ako gaseke ntikazigera kaburamo ifu.1Abami17:8-16
Kudatangira Imana bizana umuvumo no gutuba .Hagayi 1:2-11
Kuyitangira bikazana umugisha na protection ku bawe n,ibyawe Malaki3:7-12.
Tugume mu nzu y,Imana twirinde icyadukuramo kuko Yesu azaza gutwara umugeni we ariwe torero dukomeze kwitanga mu kuyikorea mu Mpwemu no mu kuri kandi tugume mu rukundo rw,Imanarugume ruduhindure.,tuzagire iherezo ryiza tubone Ijuru.Amen